Seminar za zemlje Zapadnog Balkana na temu modernizacije železnica | Ambasada Republike Češke u Beogradu\nHome > Trgovina i ekonomija > Seminar za zemlje...\n01.06.2016 / 14:06 | Aktualizováno: 11.03.2019 / 13:39\nU toku međunarodnog sajma „Tehnika“, u Ambasadi Republike Češke u Srbiji, u okviru projekata za podsticanje ekonomske diplomatije, održan je seminar na temu restrukturiranja i modernizacije železnica.\nTom prilikom predstavnici vodećih čeških železničkih kompanija i granske asocijacije (AŽD Praha, SŽDC i ACRI) preneli su svoja iskustva čelnim predstavnicima nadležnih institucija i organizacija iz Srbije, Bosne i Hercegovine i Crne Gore.\nTokom skupa takodje je potpisan donatorski ugovor izmedju kompanije AŽD Praha i predstavnika Železnica BIH, kojim se češka kompanija obavezala da će pokloniti jedan železnički prelaz vrednosti oko 100 hiljada evra za jedno od najrizičnijih mesta na železničkoj trasi BIH.\nU uvodnom govoru ambasadorka Ivana Hlavsova poželela je dobrodošlicu posetiocima iz redova vodećih predstavnika železnica Srbije, BIH i Crne Gore. Podsetila je na dugogodišnje učešće čeških firmi u oblasti železničkog saobraćaja i infrastrukture. Istakla je nedavni uspeh kompanije AŽD Praha, koja je u okviru konzorcijuma na čelu sa srpskim Energoprojektom uspešno završila modernizaciju železničke stanice Beograd Centar (Prokop).\nNa seminaru je zatim govorio generalni direktor SŽDC (Uprava železnica), Pavel Suri, pomoćnik generalnog direktora SŽDC za upravljanje saobraćajem, Jozef Hendrih, potpredsednik Upravnog odbora ACRI, Zdenjek Hrdle i menadžer projekata u kompaniji AŽD, Ivan Tuhaček.\nNa seminar su se nadovezali B2B razgovori u cilju nastavka postojećih projekata i eventualne pripreme prostora za uključivanje čeških firmi u planiranim tenderima.\nInteresovanje stručne javnosti za seminar bilo je izuzetno veliko (preko 100 učesnika i niz čelnih predstavnika firmi i državnih institucija).\nRepublika Češka je spremna da podeli svoja sveža iskustva iz restrukturiranja železnica i Ambasada će te aktivnosti i nadalje u potpunosti podržavati.


Optimizacija skladišta - Dexion srpski\nNeadekvatna upotreba prostora je neefikasna i dovodi do slabe optimizacije skladišta. Snabdevači skladišnom opremom, kao što je Dexion, koriste poslednju tehnologiju za 3D modeliranje da bi povećali kubni prostor. Koristeći sav raspoloživi prostor, uključujući ukupni podni prostor i visinu objekta, kompanije mogu smanjiti troškove uključujući grejanje i osvetljenje. Mnoge operacije koriste samo prvih 4 ili 5 metara visine objekta, ostavljajući prazan prostor sve do krova, a ne razmatraju se alternativni kompaktni sistemi skladištenja za sporije kretanje ili sličnu robu.\nProfesionalna procena može ustanoviti najefikasniji raspored u skladištu, uzimajući u obzir moguće planove za buduća proširenja. Savetuje se preduzimanje ispitivanja postojećeg korišćenja prostora pre investiranja u druge mogućnosti, jer ako se to ne uradi, može doći do lošeg korišćenja prostora u novim planovima.\nStručnost kompanije kao što je Dexion osiguraće vam detaljno stručno planiranje pre naručivanja novog dizajna ili konstrukcije u skladištu, što omogućava formiranje najbolje veličine i oblika skladišta. Ipak, redizajniranje postojećeg izgleda skladišta ponekad može dovesti do efikasnijeg uređenja koje štedi vreme, eliminišući potrebu za dodatnim skladišnim prostorom ili skupim proširenjima skladišta.


Vreme 1350 - Izlozba: Prosirena stvarnost\nUKRŠTANJE NASLEĐA: Detalj sa izložbe\n"Tesla i Pupin na istom putu" – interaktivna priča o nepoznatom u životima ova dva naučnika\nDuge redove na ulasku u muzej nemamo priliku često da vidimo, ali ovih dana uobičajeni su ispred Istorijskog muzeja Srbije, gdje je otvorena izložba "Tesla i Pupin na istom putu", kao nastavak već uspješne izložbe o Mihajlu Pupinu, koja je okarakterisana kao postavka koja je pružila dosad najobimnji presjek njegovog života i djela. Posjetioci nesumnjivo imaju želju da otkriju gdje su se to preplitali životi naših istaknutih naučnika koji su ostavili neizbrisiv trag u istoriji svjetske nauke, ali i u drugim oblastima ljudskog stvaralaštva. Iako se čini da je o Tesli i Pupinu već mnogo rečeno, ova izložba pokušava da pruži više saznanja o njihovom međusobnom odnosu – jesu li bili u svađi, kako su odrastali, kada su stigli u SAD, kako su ih tamo dočekali, te zbog čega se njihova izuzetnost mjeri doprinosom čovječanstvu.\nAutorka izložbe Aleksandra Ninković Tašić objašnjava da je izložba "dokument o mestu sloge, a ne suparništva" i da je njen cilj da podsjeti na tačke susreta, umjesto ustaljene prakse da se predstavljaju jedan nasuprot drugom. "Artefakti govore o tome gde su se naši velikani sretali i šta su zaista jedan o drugome govorili, kako su matematički sarađivali. Kada gledamo u Mihajla Pupina i Nikolu Teslu, vidimo dva dečaka koja su odgajana ljubavlju svojih majki. Ta ljubav je od njih načinila divove koji su celog života tragali za znanjem. Želela sam da pokažem kako je veliki svet video te divove", kazala je Tanjugu. Povod izložbe su veliki jubileji: ove godine svijet obilježava 160 godina od rođenja Nikole Tesle, dok su prethodne dvije bile posvećene obilježavanju isto toliko godina od rođenja Mihajla Pupina i zaštiti njegovih naučnih dostignuća pod Uneskom.\nIzložba je interaktivna i pokušava da nasljeđe dvojice naučnika ukrsti podsjećajući na njihove zajedničke karakteristike: porijeklo, odnos prema narodnoj tradiciji, prema majci, susret sa Amerikom i prisustvo u američkoj javnosti, odnos prema umjetnosti, i što je najvažnije – njihov susret na velikom putu naučnog stvaralaštva. Upravo su savremene tehnologije, koje jednim dijelom i počivaju na osnovama izuma ova dva naučnika, omogućile da segmenti izložbe budu interaktivni, dok je upotrebom takozvanog koncepta proširene stvarnosti moguće posmatrati postavku iz jedne, do sada ne baš uobičajene, perspektive: moguće je čuti i vidjeti oba naučnika.\nIzložba je organizovana u saradnji Istorijskog muzeja Srbije i Muzeja Nikole Tesle, a pod pokroviteljstvom Rajfajzen banke. U Beogradu je do 1. decembra, a zatim će biti predstavljena i u Kragujevcu, Kruševcu, Nišu, Novom Sadu i u Idvoru, rodnom mestu Mihaila Pupina. Tu će ostati, kao dio stalne postavke zavičajnog kompleksa Mihajla Pupina.


ROSI FEST 2021, 24. januar - 2. februara - Portal Preporučujemo\nČetvrto izdanje međunarodnog festivala klasične muzike „Rosi fest 2021“ održaće se od 24. januara do 2. februara 2021. godine u Beogradu, u skladu sa preporukama Vlade Republike Srbije u cilju suzbijanja pandemije Covid-19.\nBudući da je jedan od najvažnijih ciljeva Rosi festa skretanje pažnje šire javnosti na značaj muzike u obrazovanju mladih i razvijanju njihovih kreativnih potencijala, festival će biti otvoren 24.01. predstavom za decu „Bastijen i Bastijena“ na sceni Raša Plaović. Posle završetka predstave, sve mališane očekuje poklon iznenađenje od prijatelja festivala.\nSedam finalista Rosijevog konkursa za mlade kompozitore „Portreti i sećanja“ publici će se predstaviti 27, 28. i 29. januara, takođe putem festivalskog Jutjub kanala. Na konkursu je učestvovao veliki broj muzičara iz preko šesnaest zemalja sveta, a jednoglasnom odlukom komisije u sastavu – dr Zoran Erić, dr Ana Stefanović, mr Branka Cvejić-Mezei, mr Ladislav Mezei i dirigent Stefan Zekić, specijalne nagrade su dodeljene Lazaru Đorđeviću (Srbija) za kompoziciju „21. oktobar“ i Brahu Bdil (Izrael) za kompoziciju „My father’s death“.\nNa završnoj večeri festivala biće izvedena opera „Karmen, jedna tragedija“ (02.02.) na Velikoj sceni Narodnog pozorišta u režiji Ane Grigorović i pod dirigentskom upravom Stefana Zekića, direktora festivala. Produkcija Rosi festa stavlja u fokus socijalno pitanje života Roma i migranata koji se usled migrantske krize suočavaju sa različitim oblicima diskriminacije. Sloboda o kojoj peva Karmen, prva operska romska heroina, ista je sloboda koju traže ugrožene socijalne grupe – pravo kretanja, rada i naposletku pravo slobodne ljubavi.\nRosi fest 2021\nKolarčev narodni univerzitet – prostorije Rosi festa\n* Fotografije: Promo Rosi fest


Novosti :: Devedeset godina borovske ‘Sloge’\nFudbalski klub sa istoka Hrvatske svečano obeležio veliki jubilej: Slavlje je uveličao jaki novosadski prvoligaš ‘Vojvodina’, čiji igrači i vodstvo su domaćinima poklonili opremu\nJedan od najstarijih sportskih kolektiva na istoku Hrvatske, Fudbalski klub ‘Sloga’ iz Borova, proslavio je 90 godina postojanja. Davne 1926. godine, na obalu Dunava u Borovu pristao je češki brod čiji su članovi posade doneli kožnu loptu i u selu zaigrali fudbal. Iznenadnim gostima pridružili su se mladi Borovci: Nikola Nikačević, Nemanja Mašić i Nebojša Bulić. Iste godine, u Borovu je formiran fudbalski klub koji od tada nosi ime ‘Sloga’.\nVeliki jubilej borovske Sloge obeležen je 22. novembra svečanom akademijom i prijateljskom fudbalskom utakmicom sa srpskim prvoligašem FK ‘Vojvodinom’ iz Novog Sada. Na čelu delegacije ‘Vojvodine’, koju su osim fudbalera i članova stručnog tima, činili predstavnici gradske i pokrajinske vlasti te medija, bio je predsednik Uprave ovog kluba Vojislav Gajić, koji je poreklom iz ovog kraja.\nZa Slogu je igrao i Nikola Perlić, jedan od najboljih fudbalera u predratnoj reprezentaciji stare Jugoslavije\n- Pored Sloginog 90. rođendana, ova poseta ima svoju širu dimenziju. Jedan od ciljeva nove uprave jeste da pomažemo razvoju ovakvih opština i omogućimo deci koja ovde treniraju fudbal da dalje napreduju. Sa nama su došli i treneri iz naše omladinske škole, koja je poznata kao jedna od najboljih u regionu - rekao je Gajić.\n- Živimo u vremenu u kojem s ovog područja stanovništvo odlazi, a nama je imperativ da zadržimo decu i obezbedimo im bolje uslove za školovanje, treninge i igru. U FK Vojvodini smo naišli na razumevanje i podršku - rekao je Miloš Erić, predsednik Uprave FK Sloge, zahvalivši gostima što su uveličali ovaj jubilej kao i na poklonjenoj sportskoj opremi.\nPored sadašnjih i bivših članova i simpatizera crno-belih, uprave i igrača Vojvodine, Zlatka Vrančića iz Županijskog fudbalskog saveza, načelnika opštine Borovo Zorana Baćanovića i predsednika Opštinskog veća Srđana Jeremića, svečanosti su prisustvovali zastupnici SDSS-a u Hrvatskom saboru Milorad Pupovac i Mile Horvat, predsednik SDSS-a Vojislav Stanimirović, konzulica Srbije u Vukovaru Nataša Kalezić, predsednik ZVO-a Dragan Crnogorac i drugi. Posle akademije, odigrana je prijateljska utakmica. Iako je u ovakvim susretima rezultat u drugom planu, novosadski prvoligaški igrači trenera Nenada Lalatovića su očekivano bili bolji i savladali domaćina rezultatom 6:0.\nOvaj susret biće zapisan u istoriji borovskog fudbala kao jedan od najznačajnijih, iako se ‘Sloga’ može pohvaliti sa još nekoliko takvih događaja. Jedan od njih je prva noćna utakmica koja je odigrana na borovski kirbaj, 15. avgusta 1947. godine sa jakom belomanastirskom Špartom. U leto 1950. godine na Sloginom igralištu zaigrao je beogradski Partizan, koji je Slogaše pobedio sa 10:0. U revanš utakmici na stadionu JNA u Beogradu, Sloga je izgubila samo sa 3:1, ali je istorijski gol postigao Đorđe Mirosavljević iz Borova, danas 93-godišnjak. Dve godine kasnije u Borovu je gostovala i Crvena Zvezda. I ovaj beogradski prvoligaš pobedio je Slogu sa 8:1, a Mirosavljević je ponovo bio golgeter savladavši čuvenog golmana Ljubu Lovrića. Jedan od najvećih asova borovskog fudbala bio je Jovica Sremac-Punoš koji je pred Drugi svetski rat 1939/1940. godine igrao i za FK ‘Bata’ u Prvoj srpskoj ligi, a potom se vratio u Slogu gde je ostao do kraja svoje fudbalske karijere. Za Slogu je igrao i Nikola Perlić, jedan od najboljih fudbalera u predratnoj reprezentaciji Jugoslavije, poznat po golu koji je 1939. godine postigao protiv Engleske.\nFK ‘Sloga’ se danas takmiči u Drugoj fudbalskoj ligi Vukovarsko-sremske županije - Fudbalskog središta Vukovar, a rad je organizovan kroz četiri selekcije: pionirsku, juniorsku, seniorsku i selekciju veterana, koja se takmiči u Ligi veterana ZVO-a. Jesenji deo prvenstva seniori Sloge su završili na trećem mestu, juniori su bili drugi, a pioniri peti. Borovski klub je organizator i Letnjeg malofudbalskog turnira ‘Memorijal Jovana Sremca’, a svake godine organizuju i klupsku zabavu ‘Crno-belu noć’. Utakmica sa Vojvodinom imala je i humanitarni karakter, a sav prihod od dobrovoljnih priloga namenjen je za pomoć borovskoj porodici Varga sa šestero dece o kojima brine samohrani otac, te za lečenje mladog fudbalera Vasilija Sentivanca iz Borova. Humanitarnoj akciji pridružili su se i gosti iz Vojvodine.


BEOGRAD - Srbija se juče i zvanično pomakla s mrtve tačke kada je reč o Hagu i Evropi, pošto je vlada obrazovala Savet za nacionalnu bezbednost i Nacionalni savet za saradnju sa Haškim tribunalom. Eto još jednog dobrog signala za evropskog komesara Olija Rena, koji će sutra ugostiti Borisa Tadića, ali i Karlu del Ponte, od koje očekujemo pozitivnu ocenu, a time i ključ za obnavljanje pregovora s EU, čiji je nastavak, izgleda, samo pitanje još koje nedelje.\nNa čelu Saveta je Tadić, koji će ga i sazivati, dok će dnevni red utvrđivati sa premijerom Vojislavom Koštunicom. Tu su i ministri odbrane, policije i pravde, načelnik Generalštaba VS, direktor BIA, rukovodioci Vojne službe bezbednosti i Vojno-obaveštajne službe, a sekretar je šef Tadićevog kabineta.\n- To je značajan korak, kojim se jačaju kapaciteti države u borbi protiv terorizma i kriminala, ali i izvršavanju međunarodnih obaveza. A sve vreme se vode razgovori i o novom šefu BIA i veoma je važno da on bude osoba opšteprihvatljiva za sve u vladi, od stručnog i političkog kredibiliteta - rekao je juče ministar pravde Dušan Petrović i dodao da će to regulisati i zakonom, a da je doneta uredba zbog hitnosti.\nNOVI KADROVI I AMBASADORI\nVlada je juče postavila državne sekretare u ministarstvima odbrane (Igor Jovičić i Aleksandar Miščević), finansija (Slobodan Ilić), telekomunikacije (Milenko Cvetinović), vera (Nevena Vitošević-Đeklić i Milan Brdar), i generalnog sekretara u MIP-u Mirka Stefanovića. Potvrdila je već poznate ambasadore u Rusiji, Slovačkoj, Španiji, Portugaliji, Kanadi i Oebsu. Na čelu Saveta za NIP je Dragan Đilas, koordinator predpristupnih instrumenata EU je Božidar Đelić, a čelnik UO Fonda za razvoj Mlađan Dinkić.\nIako je za osnivanje saveta povod Hag, različiti su, pošto se prvi bavi opštom bezbednošću zemlje.\n- Nacionalni je tu zbog dostave dokumenata Hagu, oslobađanja svedoka čuvanja tajne, pomoći odbrani i porodicama optuženih. I ne formira se u predvečerje posete Karle del Ponte Beogradu, već zbog zahteva tužilaštva i odbrane - rekao je ministar Rasim Ljajić i dodao da će sastav utvrditi na sledećoj sednici vlade.\nA Tadić i Koštunica, tvrdi naš izvor, neće u ponedeljak Del Ponteovoj ponuditi ništa spektakularno o Ratku Mladiću.\n- Njihov glavni adut je dokaz da su sada bezbednosne službe koordinisane i rešene da bace haško breme, a to je prilika i da s njom porazgovaraju kako da reše problem - rekao je on.\nDa je ta Karlina poseta specifična istakao je Ljajić, a i poslednja je Beogradu pre odlaska s te dužnosti.\n- Prvi put je tu na poziv premijera i predsednika, imaće više susreta nego ikad, predočićemo joj dosadašnje akcije oko Akcionog plana, one u toku i buduće. Očekujemo pozitivno intoniranu ocenu, ali ne do kraja, pošto Mladić nije u Hagu. To će otvoriti vrata za nastavak pregovora s EU - kazao je on.\nRen će, pre toga, Tadiću preneti "listu preciznih koraka" koje Beograd mora da preduzme da bi se približio EU, a najvažniji je hapšenje haških begunaca. Kako je nova vlada posvećena saradnji s Hagom, pregovori bi mogli uskoro biti nastavljeni i završeni za dva-tri meseca.\nA evropski izvori Tanjuga tvrde da je za brz nastavak pregovora potrebna još jedna "konkretna" haška akcija Beograda. I portparol tužiteljke Olga Kavran izjavila da se Karla nada da će Srbija konkretnim rezultatima potvrditi spremnost za punu saradnju sa Sudom, što uključuje hapšenje Mladića, Radovana Karadžića i ostalih begunaca.\nAmerički plan trebalo je sinoć da bude podeljen u SB UN\nNaš pregovarački tim sumnja u namere D' Aleme\nSRS za ozbiljnu debatu o Kosmetu


Novosadski sastav Šapat predstavio je svoju prvu autorsku kompoziciju\nBack KULTURA MUZIKA Novosadski sastav Šapat predstavio je svoju prvu autorsku kompoziciju\nutorak, 07 novembar 2017 08:20\nDobra vest za sve ljubitelje modernih i elegantnih zvukova stiže iz Novog Sada. Tamošnji dvojac, Šapat, odlučio je da publici predstavi svoj novi singl, koji će najaviti i njihov prvi album.\nŠapat predstavljaju dva ljubitelja dobre muzike, Savo Kostić i Stefan Drndarski, spojeni sličnim entuzijazmom i željom za stvaranjem kvalitetnog zvuka.\nBend je oformljen početkom godine, a kroz svoje pesme, ovaj duo se opredelio da predstavi talas nove generacije zvuka, u fuziji nekoliko muzičkih žanrova od kojih su najzastupljeniji Future Bass i Chill Step.\nNumera „Još si tu“ je njihovo prvo autorsko ostvarenje, koje, kako kažu, publici daje nagoveštaj šta od Šapata ubuduće može da očekuje. Ne kriju da će se na njihovom albumu naći i pesme bržeg tempa, ali koje žanrovski ne odstupaju previše.\nVizuali koji prate ovu numeru predstavljaju pravo osveženje na domaćoj sceni. Mnoštvo interesantnih kadrova, retro atmosfera kombinovana sa modernim efektima i naglašenim filmskim osećajem dodatno zaokružuju kvalitet ovog singla.


VANJA ĆALOVIĆ, IZVRŠNA DIREKTORICA MANS-A: Režim je zabrinut – Monitor\nMONITOR: Očekujete li da će krivična prijava MANS-a protiv Svetozara Marovića zbog tajnog računa u švajcarskoj banci HSBC na ime njegove supruge, na kom se nalazilo 3,8 miliona eura, doživjeti drugačiju sudbinu u odnosu na vaše druge brojne krivične prijave tužilaštvu?\nĆALOVIĆ: To će u najvećoj mjeri zavisiti od spremnosti novog Vrhovnog državnog tužioca, kao prvog čovjeka tužilaštva, ali i od političke volje vrha vlasti da obezbijedi konkretne rezultate u borbi protiv korupcije. Samo se nadam da se procesuiranje ovog slučaja neće pretvoriti u političko-pravosudnu farsu kao što se to desilo u predmetu Zavala. MANS će u narednom periodu veoma pažljivo pratiti buduće korake tužilaštva kada je u pitanju postupanje u ovom slučaju i u tom smislu smo već predočili VDT-u da može da računa na našu podršku ukoliko se odluči da slučaj ,,Marović” do kraja procesuira u skladu sa zakonom.\nMONITOR: Dostavili ste dokumentaciju tužilaštvu u vezi sa računom. Tužilaštvo sada traži pravnu pomoć od Švajcarske.\nĆALOVIĆ: To je neophodna procesna radnja u ovakvom predmetu, i dobro je što je tužilaštvo zaobišlo Ministarstvo pravde i direktno zatražilo informacije od kolega iz Švajcarske. Više puta smo ukazali da bi bilo dobro da se tužilaštvo obrati i francuskim vlastima koje su dokumentaciju već dostavljale drugim državama, u slučaju da nastanu problemi sa švajcarskim zakonima o bankarskoj tajnosti. U svakom slučaju, prijatno sam iznenađena brzom reakcijom tužilaštva u ovom predmetu, posebno kada imamo u vidu njihovo odugovlačenje u postupanju u slučaju Telekom.\nBez obzira na to, tužilaštvo već sada može da uđe u ozbiljnu istragu porijekla imovine porodice Marović koja se nalazi u Crnoj Gori, jer analize MANS-a pokazuju da se djelovi te imovine ne mogu opravdati zvaničnim, odnosno legalnim prihodima Svetozara Marovića. Do sada nije postojala politička volja da se ozbiljno uđe u takav proces iako se ime porodice Marović vrlo često nalazilo u središtu brojnih afera, počev od ,,Zavale”, preko ,,Akva parka” na Toplišu, pa sve do prodaje zemljišta u slučaju ,,Košljun”.\nMONITOR: Smatrate da treba uvesti novo krivično djelo nezakonito bogaćenje javnih funkcionera i tim ste povodom tražili da Odbor za antikorupciju sasluša ministra pravde, VDT tužioca i predsjednika Vrhovnog suda. Šta je sa tom inicijativom?Ž\nĆALOVIĆ: Smatram da ne postoji nijedan argument protiv zahtjeva da se kriminalizuje nezakonito bogaćenje javnih funkcionera i da je upravo slučaj tajnog računa Marovića najbolja ilustracija potrebe da se tužilaštvu obezbijede efikasniji mehanizmi u borbi sa korupcijom na najvišem nivou. Kriminalizaciju nezakonitog bogaćenja javnih funkcionera je preporučila i Evropska unija u poslednjem Izvještaju o napretku Crne Gore, kao i Ambasada SAD u okviru komentara datih na nedavno usvojeni Zakon o antikorupciji. Uvođenje tog krivičnog djela je u skladu i sa zahtjevom iz Konvencije Ujedinjenih nacija za borbu protiv korupcije koju je Crna Gora ratifikovala.\nMeđunarodni ekspert je analizirao naše zakonodavstvo i zaključio da je kriminalizacija nezakonitog bogaćenja u skladu sa našim pravnim sistemom, i da je u pitanju politička odluka da li će se kriminalizovati takvo ponašanje, a ne pravna. On je dostavio Ministarstvu pravde konkretan predlog izmjena Krivičnog zakonika baziran na iskustvu preko 40 zemalja.\nSuština kriminalizacije nezakonitog bogaćenja je u prebacivanju tereta dokazivanja na javnog funkcionera u slučaju da ne prijavi prihode ili imovinu. Dakle, ukoliko tužilaštvo dođe do dokaza da javni funkcioner ili član njegove porodice ima prihode ili imovinu koji su veći od zvanično prijavljenih, onda funkcioner ima obavezu da dokaže da je ta imovina zakonito stečena, a ukoliko nema dokaza o zakonitom porijeklu, imovina se smatra nezakonito stečenom i oduzima.\nNa taj način ovakvi i slični postupci bi se vodili mnogo efikasnije, jer tužilaštvo ne bi bilo u obavezi da prikupi dokaze o načinu na koji je imovina stečena, odnosno o konkretnom krivičnom djelu, već bi bilo dovoljno da primijeti neusaglašenosti sa zvaničnim prijavama prihoda i imovine, a zatim bi funkcioner imao obavezu da dokaže porijeklo. Ukoliko javni funkcioneri ne kriju svoju imovinu i postupaju zakonito, ne postoji nijedan razlog da se usprotive kriminalizaciji nezakonitog bogaćenja.\nKonačno, slučaj ,,Marović” ne samo da predstavlja konkretan primjer koji pokazuje značaj kriminalizacije nezakonitog bogaćenja, već aktuelizuje pitanje koje datira još od vremena kada se država aktivno bavila švercom cigareta – koji crnogorski funkcioneri imaju račune u inostranstvu i koliko se novca nalazi na njima?\nMONITOR: Vlada je u skorije vrijeme pokušala da progura nekoliko, čini se, opasnih zakona, na koje je i MANS reagovao, od zakona o javno privatnom partnerstvu, preko zakona o ANB-u do onog koji se tiče eksproprijacije. Kako tumačite takve Vladine predloge? Da li to Đukanović pokušava da i kroz pravni okvir kontroliše sve?\nĆALOVIĆ: Mislim da su ti i slični predlozi zaista vrlo zabrinjavajući, jer oni ukidaju kontrolne mehanizme Skupštine i ostavljaju prostor za samovolju vladinih činovnika, čime Đukanović jača sopstvenu moć i obesmišljava ulogu parlamenta. Sa jedne strane, to je očigledan odgovor Đukanovića na povremena neslaganja sa SDP-om i niz inicijativa koje je ta partija realizovala u saradnji sa opozicijom, a kojima je ograničila sprovođenje određenih planova premijera. Sa druge strane, takvim zakonima se krše elementarna ljudska prava građana na imovinu i privatnost, koja su garantovana Ustavom Crne Gore i međunarodnim konvencijama. Istovremeno, ta vlada predlaže zakone kojima se daju razne povoljnosti lokalnim tajkunima i stranim biznismenima čije porijeklo kapitala nije poznato.\nVjerujem da očigledna pojačana potreba za dodatnom kontrolom kako političkih partnera i protivnika, tako i građana, pokazuje da je režim zabrinut što su se stvari počele otimati kontroli. Podsjetiću vas da su informacije o zloupotrebama vlasti danas više dostupne javnosti nego ikada ranije, podaci koji su se nekada brižljivo skrivali su počeli da cure, a sve veći broj građana nije zadovoljan svojom ekonomskom situacijom i ne vjeruje u prazna predizborna obećanja.\nMislim da vladajuća partija pokušava da po svaku cijenu ojača sve poluge moći u pripremi za parlamentarne izbore, čak i po cijenu usporavanja procesa evropskih integracija, jer je evidentno da nova zakonska rješenja nisu u skladu sa evropskim standardima.\nMONITOR: Opet je proljeće. Koliko su po vašem mišljenju daleko, ili blizu, promjene u Crnoj Gori?\nĆALOVIĆ: Mislim da su građani odavno spremni za promjene, ali da je vrijeme da se za to spreme i opozicione strukture koje se više bave međusobnim prepirkama nego borbom protiv režima. Posvađana i atomizirana opozicija u ovom trenutku nije u stanju da ponudi valjanu alternativu.


Binance dobija dozvolu za rad u Italiji | PC Press\nBinance dobija dozvolu za rad u Italiji\n3. juni 2022. 3. juni 2022. Nenad Gajic\nBerza kruptovaluta Binance saopštila je da se registrovala u Italiji kod državnog regulatora.\nNakon Francuske, sledeća je Italija\nRegulatorna dozvola označava veliko postignuće u glavnom planu širenja kripto berze. Italija će omogućiti kompaniji da ojača svoje uporište kako u Italiji tako i širom Evrope. Registracija kompanije u Italiji mogla bi povećati odgovornost berze i smanjiti verovatnoću pranja novca.\nKompanija će sada verovatno otvoriti kancelarije u Italiji i proširi lokalni tim. Binance je jedna od 14 kripto platformi koje su trenutno registrovane kod OAM-a. Organismo degli Agenti e dei Mediatori (OAM), je organ koji reguliše kripto industriju u Italiji.\nOvakav potez dolazi skoro godinu dana nakon što je kompanija bila primorana da odustane od svojih planova širom Evrope, nakon što je bila pod nadzorom regulatornih organa. Ranije ovog meseca, glavni izvršni direktor Binance-a, Changpeng Zhao, rekao je da se kompanija takođe registrovala u Francuskoj.\nTakođe, Binance želi da se registruje u Švajcarskoj, Švedskoj, Španiji, Holandiji, Portugalu i Austriji.\nPročitajte i: Binance Labs prikuplja sredstva za ulaganje u Web3 i blockchain\nTagovi: Binance, Italija\n← Novi ransomware “GoodWill” prisiljava žrtve da doniraju novac i odeću siromašnima\nWhatsApp funkcija čuvanja poruka koje nestaju →


U Loznici otvoreni obnovljeni deo bolnice i američka fabrika\nIzvor: Radio Televizija Vojvodine, 04.Jun.2020, 04:16\nPredsednik Srbije Aleksandar Vučić otvorio je danas rekonstruirana odeljenja Opšte bolnice u Loznici i najavio da će radovi na rekonstrukciji svih objekata biti gotovi do kraja sledeće godine. Takođe, on je kasnije otvorio i fabriku američke kompanije Adient i najavio da će tu biti zaposleno 1.500 ljudi.\nVrednost radova na rekonstrukciji tri odeljenja, Grudnog, Internog i Neuropsihijatrije je nešto više od 400 miliona dinara, a novac je obezbedila vlada preko Kancelarije >> Pročitaj celu vest na sajtu Radio Televizija Vojvodine << za upravljanje javnim ulaganjima, dok je sa 30 miliona dinara izrada projektne dokumentacije finansirana iz gradske kase.\nU prizemlju zgrade ostaju Odeljenje dijalize i Koronarna jedinica, u nadgrađenom spratu biće smešteno Odeljenje neurologije, dok ce u objektu gde se nalazi Psihijatrija posle iseljenja Neurologije biti opremljen prostor za dnevnu bolnicu.\nSkener u septembru\nOn je dodao da će novi skener u tu zdravstvenu ustanovu stići do kraja septembra.\nZa novi skener, predsednika su zamolili zdravstveni radnici Opšte bolnice u Loznici, sa kojima je razgovarao tokom današnjeg obilaska te ustanove.\nPosle konsultacije sa ministrom zdravlja, Vučić je dodao: On kaže do kraja godine, ali, biće do kraja septembra.\nNovi skener značiće da pacijenti neće više morati da budu transportovani u druge zdravstvene centre, u Šabac ili Beograd.\nTakođe, predsednik je naveo da će bolnica u Loznici dobiti i jedno sanitetsko vozilo, kao i novu angio salu.\n"Mi smo rešili da radimo angio salu, ali nam je potrebno da imamo ljude za angio salu. Ako se bude rešilo to, da imate dovoljno mladih ljudi, da rade u sali. Mi ćemo angio salu da uradimo", rekao je Vučić.\nPonovio je da su plate zdravstvenim radnicima sada trajno uvećane, a da će biti i novog povećanja pre kraja godine.\n"Brojke dovoljno govore, šta god ko pričao", rekao je Vučić.\nPredsednik je još jednom zahvalio svim zdravstvenim radnicima, ističući da se tokom krize izazvane virusom korona, videlo koliko je značajna zdravstvena nega i opremljene bolnice.\n"Sada će i više da vas cene i više da očekuju od vas. Hvala na trudu, na svemu što činite i što brinete za sve ljude, od najmlađih do najstarijih", rekao je Vučić.\nKada bi se rađalo 1.000 dece u Loznici\nVučić je konstatovao da se u tom gradu rodi oko 700 dece godišnje, te izrazio očekivanje da će se demografska slika u Loznici dodatno popraviti.\n"Kada bismo mogli nekako do 1.000 (dece) da dođemo\n", prokomentarisao je predsednik.\nKako je rekao, danas Srbija ima snažniju privredu.\n"Ja nikad nisam do kraja zadovoljan, ali sam sada srećan što ide minimalna zarada, šest dana ranije je isplaćujemo, a to nije mala stvar i podrška", rekao je Vučić.\nDodao je da se danas u Loznici otvara fabrika Adient, a da u tom gradu postoji još jedna investicija - kompanije Mint.\n"Dve fabrike Loznica ne pamti", rekao je Vučić.\nKada, uz sve to, bude izgrađena i brza saobraćajnica, od Beograda do Loznice putovaće se sat i pet minuta.\nU fabrici Adient posao za 1.500 ljudi\nVučić je kasnije otvorio i fabriku američke kompanije Adient i najavio da će tu biti zaposleno 1.500 ljudi.\nVučić je tokom obilaska fabrike rekao da je već zaposleno 838 ljudi, kao i da će radnici imati najbolje uslove za rad i odmor u okviru fabrike, koja ima i trening centar.\nDodao je da su trenutno među zaposlenima 70 odsto žene.\nVučić je tom prilikom razgovarao sa najboljom radnicom Nevenkom Katić.\nU pogonu u Loznici će se prvo proizvoditi presvlake za autosedišta, a planirano je da u kasnijoj fazi fabrika proširi proizvodnju i na sedišta za najpoznatije automobilske marke.\nRadovi na izgradnji fabrike u Loznici su započeti u maju 2019. godine.\nKompanija Adient posluje u 34 zemlje sveta i u više od 238 pogona zapošljava oko 85.000 radnika, a godišnje proizvede 25 miliona sedišta za poznate automobilske brendove.\nVrednost početne investicije u pogon površine 13.000 kvadratnih metara je više od 20 miliona dolara.\nAdient je prošle godine formalno postao vlasnik 4,3 hektara neizgrađenog građevinskog zemljišta u industrijskoj zoni Šepak.\nInače, kompanija Adient je 2018. u Banji Koviljači otvorila pogon za proizvodnju navlaka za automobilska sedišta u kojem je zaposleno više od 400 ljudi.\nAmerički proizvođač automobilskih sedišta i navlaka odlučio je da novi pogon izgradi u Loznici, a Srbija je bila u konkurenciji osam zemalja.\nFabrika u Loznici biće deseti pogon za proizvodnju presvlaka i ukrasnih delova za automobile u regionu Evrope, Bliskog istoka i Afrike.\nRTS: Vučić u Loznici otvorio obnovljeni deo bolnice\n04.Jun.2020: Radio Televizija Vojvodine


Predsednik Srbije Aleksandar Vučić, Foto: REUTERS/Ognen Teofilovski\nPredsednik Srbije Aleksandar Vučić izjavio jeda "o izborima u Srbiji odlučuju zakoni, a ne Evropska unija (EU) ili neko drugi ma šta neko mislio i kako mislio". Kako je naveo, prvo ćemo da vidimo kada i hoćemo li uspeti da se izborimo sa epidemijom.\n“Kada se to dogodi u nekom trenutku onda ćemo izaći da razgovaramo sa svima koji su želeli da učestvuju na izborima. Ako još neko želi da učestvuje na izborima nemam ništa protiv", rekao je Vučić upitan da prokomentariše informaciju da će Savez za Srbiju i Pokret slobodnih građana učestvovati na izborima i da će, uz pomoć EU, oni biti u septembru.\nVučić: Izbori su tu, uskoro i parlament počinje sa radom\nVučić je rekao da je sasvim moguće da oni koji su do juče govorili da je bojkot jedino rešenje, žele da iskoriste nezadovoljstvo ljudi jer moraju da sede u kući i da se ponašaju neuporedivo disciplinovanije.\nOn je rekao da veruje da će u nedeljama koje su pred nama sesti da razgovara sa svim ljudima, da će moći da se dogovore oko procedure vezane za izbore, kada da ponovo da zaseda Republička izborna komisija.\n"Biće komplikovano vođenje izborne kampanje i to će opet oni koji jedini mogu da prave velike skupove, a to je partija koju ja vodim, biti najoštećenija", rekao je Vučić.\nPredsednik je u toku vanrednog stanja, koje je proglašeno zbog Kovida 19, u Novom Pazaru boravio da bi podelio respiratore u prisustvu lokalnih vlasti i okupljenih građana, a takođe je i organizovao obilazak i konferenciju za štampu u Čortanovcima povodom probijanja tunela na izgradnji pruge Beograd -Novi Sad -Budimpešta pre nekoliko dana.\nPrva sednica Skupštine Srbije\nPredsednica Skupštine Srbije Maja Gojković izjavila je da očekuje da u nedelju u parlament stigne predlog zakona o potvrđivanju uredbi donetih tokom vanrednog stanja i da će posle toga zakazati sednicu, dodavši da će sednici moći da prisustvuju i poslanici stariji od 65 godihna. Skupština Srbije se sprema za svoje prvo zasedanje od kada je u zemlji stupilo na snagu vanredno stanje 15. marta, kada je i parlamant prestao potpuno sa radom.\nGojković je rekla da će Skupština raspravljati o merama vanrednog stanja i potvrditi uvođenje vanrednog stanja.\n"Još nisu stigli predlozi iz Vlade. Postoje sve uredbe na sajtu Vlade, a kada dobijemo tekstove postavićemo ih i na sajt Skupštine, a same predloge očekujemo u toku sutrašnjeg dana, odnosno predlog zakona o potvrđivanju donetih uredbi i onda ću biti u mogućnosti da zakažem sednicu", rekla je u izjavi za TV Prva.\nGojković je istakla da nijedno lice koje bude imalo temperaturu bez obzira da li je poslanik, zaposlen, predstavnik medija neće moći da prisustvuje zasedanju Skupštine, dok će poslanici stariji od 65 godina moći će da prisustvuju sednicama.\nKako je objasnila, pre nekoliko dana Vlada Republike Srbije donela je jednu od mera ublažavanja, tako da svi radno angažovani ljudi preko 65 godina mogu da idu na posao.\nOna je navela da će Skupština odlučivati o ukidanju vanrednog stanja kada to dođe na dnevni red.\nNa sastanku Srpske opozicije nije bilo nijednog momenta reči o vraćanju u Skupštinu Srbije, niti o učešću na raspisnim izborima koje vlast planira da nastavi tokom juna ili jula, naveo je u izjavi je jedan od osnivača Saveza za Srbiju i predsedavajući sastanaka srpske opozicije Janko Veselinović.\nOn je naveo da je na jučerašnjoj sednici potvrđeno puno jedinstvo celokupne srpske opozicije i glavna tema sastanaka bilo je saopštavanje stavova povodom neustavnog uvođenja vanrednog stanja, zloupotrebe vanrednog stanja kroz gušenje medija i zatvaranje nepodobnih građana.\nVeselinović je istakao da je dogovoreno zajedničko obraćanje predstavnika srpske opozicije u ponedeljak i dogovor oko saopštavanja tog stava u danu održavanja sednice parlamenta, na kojoj bi se razmatrilo potvrđivanje neustavno uvedenog vanrednog stanja.\nKako je objasnio, predviđene su dve mogućnosti: obraćanje poslanika u holu Skupštine ili u sali kako bi glas Srpske opozicije mogli da čuju i oni koji nemaju kod svojih kablovskih operatera dve nezavisne televizije.


Liofol - Brendovi - Henkel Henkel - Excellence is our Passion Henkel Srbija\nLiofol ima iza sebe više od 80 godina intenzivnog istraživanja u oblasti lepkova. U raznim našim stručnim centrima širom planete, naši stručnjaci za Liofol dalje rade na širenju našeg statusa tehnološkog lidera u razvoju lepkova za laminiranje. Osnovali smo specijalne Liofol laboratorije na svim ključnim svetskim tržištima kako bismo unapredili i obezbedili radni učinak proizvoda i ostvarili napredak u tehnologiji laminacije. Visoki nivo stručnog znanja naših Liofol inženjera i komercijalista je prepoznat i cenjen u celom svetu.\nKao jedan od najvećih svetskih proizvođača lepkova za savitljivu ambalažu, grafičku umetnost i tekstilnu laminaciju, Henkelov široka paleta Liofol proizvoda uključuje sisteme za široki spektar primena, kao što su:\nlepkovi za laminiranje\njednokomponentni i dvokomponentni sistemi\nna bazi rastvarača\nNaši Liofol proizvodi obezbeđuju laminate superiornog kvaliteta za zadovoljenje svakog aspekta Vaših specifikacija. Decenijama Liofol simbolizuje pouzdanost, inovaciju, uslužnost, trajnost i konkurentne cene.


Marko je diplomirao sa prosjekom 9,79: Mladi pravnik iz Banjaluke osvojio i svjetska priznanja u oblasti naučnog rada – Banjaluka24\nMarko je diplomirao sa prosjekom 9,79: Mladi pravnik iz Banjaluke osvojio i svjetska priznanja u oblasti naučnog rada\nMarko Romić dobitnik je nagrade Grada mladima za značajna ostvarenja u oblasti naučnog rada.\nOvaj mladi Banjalučanin diplomirao je na Pravnom fakultetu Univerziteta u Banjaluci sa prosjekom ocjena 9,79.\nSa svojim inovativnim patentima iz oblasti metodike nastave istorije bio je nagrađivan na Sajmu inovacija u Banjaluci – INOST mladih, a na svjetskom sajmu inovacija i stvaralaštva 2015. godine u Moskvi nagrađen je srebrnom medaljom od strane međunarodnog žirija.\nUčestvovao je kao delegat, predsjedavajući i zamjenik generalnog sekretara na simulaciji rada Ujedinjenih Nacija u Banjaluci– BaLMUN.\nVeć četiri godine kao jedan od organizatora i tvoraca priprema Konvencije mladih Banjaluke, član je Naučnog udruženja „Vizantija“ u Banjaluci, Austrijsko-srpskog društva u Beču, te Organizacije srpskih studenata u inostranstvu.\nObjavio je knjige „Car Konstantin i rano hrišćanstvo“ i dvojezičnu naučnu monografiju „Pravoslavni manastiri Republike Srpske“.


Vučić Briselu: Dajte nam okvir, da građane stimulišemo - Sputnjik Srbija\n23:53 03 Decembar 2020\nVučić Briselu: Dajte nam okvir, da građane stimulišemo\n12:45 13.07.2017 Preuzmite kraći link\nPredsednik Srbije Aleksandar Vučić istakao je danas u Solunu da bi bilo važno da Srbija dobije okvir kada bi mogla da postane članica EU.\n© Foto : Ministarstvo odbrane\nOdnosi Srbije i Rusije ničim ne mogu biti uslovljeni\nVučić je, na zajedničkoj konferenciji za štampu sa premijerom Grčke Aleksisom Ciprasom, istakao da Srbija ne želi da ucenjuje, niti traži bilo šta, već samo da zna, i to ne samo kroz odgovor, da postoji perspektiva kada bi mogla da postane članica EU.\nVučić je dodao da to podrazumeva da ispunimo sve uslove, posebno iz poglavlja 23 i 24, kao i sva druga koja su neophodna za članstvo.\n„Smatramo da je to važno da bi ljudi u Srbiji bili bolje i značajnije motivisani i stimulisani. Ne tražimo tačnu godinu, ali želimo da znamo okvir kada bi mogla postati ponupravna članica“, poručio je predsednik Srbije.\nOn je istakao da je molio premijera Ciprasa da pomogne o tom pitanju da dobijemo odgovor.\nTo bi, kako je dodao, mnogo značilo u pristupu građana Srbije i istakao da bi ono što je ostalo od teških reformi mogli brže i sa još većim elanom da sprovedemo.\n03/12 23:10 Vučić: Nastavak dijaloga na tehničkom nivou 10. decembra\n03/12 23:09 Moldavija menja status ruskog jezika\n03/12 22:54 Putin o ruskoj vakcini: Ko će je prvi dobiti /video/\n03/12 22:48 „Severni tok“ će biti završen bez obzira na to da li će u Beloj kući biti Tramp ili Bajden\n03/12 22:48 Margarita Simonjan: Nadam se da će Rusija odgovoriti na optužnice protiv novinara u Letoniji


U Novoj godini se ponovo opustite uz preslatkog Ferdinanda i genijalnog Vinsenta Van Goga!!!\nG. Milanovac- Već sa prvim danima Nove Godine u gornjomilanovački bioskop stižu najnoviji filmovi, jedan uz koji ste već uživali, da vam razgali dušu, Ferdinand, i drugi, o životu čuvenog slikara, Van Goga!!!\nFilm FERDINAND (3D) – sinhronizovano na srpski\nOd reditelja Karlosa Sandane, koji stoji iza omiljenih ostvarenja „Rio“ i „Ledeno doba“, stiže film o velikom biku sa još većim srcem koji bi radije mirisao cveće po ceo dan, nego ulazio u borbu sa toreadorima.\nNakon što su ga ljudi pogrešno doživeli kao jednu razuzdanu zver, Ferdinanda zarobljavaju i odvode od kuće.\nOdlučan da se vrati svojoj porodici, on okuplja tim i kreće na neverovatnu avanturu.\nPriča o Ferdinandu dokazuje da predrasude ne smeju da postoje i da ne treba da sudimo o biku, pa tako ni o jednoj osobi ili životinji samo po izgledu, ističu iz distributerske kuće „MegaKom film“.\n2D, sinhronizovan na srpski\n3. januar 2018. u 18 časova\n4. januar 2018. u 18 časova\nFilm: S ljubavlju, Vinsent: Misterija van Goga\nOriginalni naslov: Loving Vincent\nDržava/Godina: POL, GBR/2017\nŽanr: biografski, animirani\nGlumci: Douglas Booth, Chris O’Dowd, Saoirse Ronan, Jerome Flynn\n3. januar 2018. u 20 časova\n4. januar 2018. u 20 časova


Forin polisi: Zapadne sile podeljene oko načina za priznanje nezavisnosti Kosova | Srbija izbori 2020\n» Forin polisi: Zapadne sile podeljene oko načina za priznanje nezavisnosti Kosova\nForin polisi: Zapadne sile podeljene oko načina za priznanje nezavisnosti Kosova\nGlavni geostrateški cilj na Balkanu američke vlade i Evropske unije je da Srbija prizna nezavisnost Kosova, ali su zapadne sile duboko podeljene oko načina na koji do toga treba doći, piše „Forin polisi“.\n„Preovlađujući stav u Briselu je da to treba učiniti podsticanjem Srbije da prihvati status kvo i dobrovoljno se odrekne svojih zahteva po pitanju Kosova – pristupa koji je vlada u Beogradu uporno odbijala“, navodi se u tekstu, prenosi Koha.\nAdministracija američkog predsednika Donalda Trampa, s druge strane, mnogo je fleksibilnija, jer je u prošlosti govorila da će prihvatiti „svako uzajamno prihvatljivo rešenje“, za koje se smatrala i korekcija granica.\nU analizi američkog časopisa navodi se da bi takav sporazum bio u suprotnosti sa interesima Brisela, pa trenutak objavljivanja optužnice protiv Tačija za neke nije slučajan.\nEU je više puta odbijala razmenu teritorija, a njen specijalni izaslanik za dijalog Miroslav Lajčak je naglasio da ta ideja „nije na dnevnom redu i ne bi trebalo da bude na dnevnom redu“.\nS druge strane, Trampova administracija, čini se, spremna je da podstakne svako rešenje koje bi mogla proglasiti spoljnopolitičkom pobedom uoči predsedničkih izbora u novembru.\nSastanak specijalnog izaslanika predsednika SAD za dijalog Ričarda Grenela sa predsednikom Srbije Aleksandrom Vučićem i kosovskim predsednikom Hašimom Tačijem je možda za sada otkazan, ali činjenica da je bio zakazan trebalo bi da posluži za buđenje Brisela, navodi se u tekstu.\nU protekloj deceniji, dodaje se, EU je bila toliko zaokupljena svojim brojnim krizama da nije bilo puno prostora da se pozabavi Balkanom. To povlačenje oslabio je uticaj Evrope u regionu, piše „Forin polisi“, prenosi Kosovo onlajn.


Kurti: Nisam obavešten da će biti intervencije KFOR-a na Severu - Radio Goraždevac\nKurti: Nisam obavešten da će biti intervencije KFOR-a na Severu\nSastanak u Prištini (Foto: Kossev)\nAlbanski premijer Edi Rama došao je u jednodnevnu posetu Kosovu, u okviru koje će se osim sa kosovskim premijerom, sastati i sa liderima opozicionih stranaka na Kosovu.\nPojedini prištinski mediji izvestili su danas, prema nezvaničnim informacijama, da se u poslepodnevnim satima očekuje da bi moglo doći do intervencije KFOR-a na severu.\nKurti danas kaže da o tome nema informacija, a da je u stalnom kontaktu sa komandantom KFOR-a, kao i da je juče razgovarao i sa Stoltenbergom.\nNagoveštaji stižu samo jutro nakon što je predsednik Srbije, Aleksandar Vučić, gostujući sinoć u emisiji Hit Tvit na TV Pink, kazao da je na juče održanom sastanku sa generalnim sekretarom NATO-a, Jensom Stoltenbergom predočio da će, u slučaju pogroma nad Srbima čekati 24 sata da NATO reaguje, a da će nakon isteka 24 sata, Srbija tada reagovati.\nSedam dana od početka primene odluke iz Prištine o uvođenju probnih RKS tablica za srpske registarske oznake na Kosovu i blokade puteva kod Jarinja i Brnjaka lokalnih Srba, oglasio se u nedelju i Jens Stoltenberg.\n„Vitalno je i za Beograd i Prištinu da pokažu uzdržanost i povratak dijalogu“ – ključna je poruka generalnog sekretara.\nOglasili su se i drugi međunarodni zvaničnici sa zapada, a neki su i po drugi put reagovali za nedelju dana, i to nakon što je ruski ambasador Bocan Harčenko, u pratnji general-majora Aleksandra Zinčenka i sa srpskim ministrom odbrane koji je ujedno i potpredsednik vlade – Nebojšom Stefanovićem, obišao juče ujutru zadejstvovane snage Vojske Srbije u okviru taktičkih grupa u Garnizonu u Raški, vojnu bazu „Rudnica“ i na pravcu ka Jarinju.\nNa samom punktu Jarinje, sa srpske strane obojica su dala i izjavu za medije.\nAljbin Kurti jedanas takođe istakao da se on nigde nije pojavljivao sa kosovskim ministrom odbrane, za razliku od Srbije „koja šalje ministra na granicu“. Time je kritikovao Srbiju, zbog jučerašnjeg dolaska ministra odbrane Srbije Nebojše Stefanovića na Jarinje.


Košarka - Drugi uzastopni poraz košarkaša Tamiša\nDrugi uzastopni poraz košarkaša Tamiša\nNapisano u kategoriji Košarka, 1 februara, 2015\nKošarkaši Tamiša su u utakmici 15.kola Košarkaške lige Srbije poraženi na gostovanju u Čačku od ekipe Borca, rezultatom 71:58 (17:13, 24:12, 16:15, 14:18). Čačani su praktično od početka do kraja utakmice držali prednost i kontrolisali situaciju na terenu.\nTamiš je uspevao da održi rezultatski priključak negde do polovine druge deonice, kada se domaćin odlepio na dvocifrenu razliku koju je konstantno držao do kraja meča i zabeležio sigurnu pobedu.Ključni period utakmice bio drugi deo, druge četvrtine, tačnije od 14. do 19. minuta. U tom vremenskom intervalu, pri rezultatu 22:19, domaća ekipa pravi seriju 16:3 i odlazi na velikih šesnaest poena prednosti sa koliko su i otišli na veliki odmor.\nTo je ispostaviće se bila nedostižna prednost zatim Bojana Jovičića koji do kraja meča nije uspeo ozbiljnije da zapreti protivniku. Borac je i u drugom delu utakmice nastavio sa dobrom timskom igrom, sigurno su održavali prednost koja je početkom poslednje deonice iznosila i maksimalnih 59:40. U ekipi Tamiša najefikasniji su bili Dragan Kruščić i Dušan Milošević sa po 14 poena, a dvocifren je još bio i Dušan Hukić sa 10 poena.\nU pobedničkom timu ĐorđeTresač ubacio je 12 poena, a istakao se i Matija Popović sa 9 poena i 7 skokova. Tamiš je uprkos drugom uzastopnom porazu zadržao četvrtu poziciju na tabeli sa skorom 8-7, a u narednom kolu će u Hali sportova na Strelištu ugostiti ekipu niškog Konstantina.


Ambasadorka Đurović se sastala T. Bočekom, viceguvernerom Razvojne banke SE za target grupu država, povodom predstojeće posete guvernera i viceguvernera Razvojne banke SE R. Srbiji. Tokom sastanka razmatrani su projekti koje R. Srbija realizuje u saradnji sa Razvojnom bankom SE, kao i projekti koji bi se mogli ostvariti u budućnosti.\nAmbasadorka je upoznala viceguvernera sa izvanrednim rezultatima procesa vakcinacije u R. Srbiji, sa činjenicom da je u kratkom vremenskom periodu već vakcinisano oko milion građana Srbije, kao i sa pomoći koju je R. Srbija pružila državama u regionu. Takođe, sagovorniku su predstavljeni i svi ekonomski uspesi R. Srbije.\nViceguverner je potvrdio postojanje odlične saradnje između R. Srbije i Razvojne banke SE i izrazio naročito interesovanje za uspešan proces vakcinacije u Srbiji.


Vučić: Bez novih uslova Srbiji\nNemačka kancelarka Angela Merkel i premijer Srbije Aleksandar Vučić u Berlinu, 11. juna 2014.\nPremijer Srbije Aleksandar Vučić ocenio je da Nemačka nije postavila nikakve nove uslove Srbiji, niti da je o tome bilo reči tokom razgovora sa zvaničnicima.\nPosle jučerašnjeg susreta sa Angelom Merkel, premijer Srbije Aleksandar Vučić se danas sastao i sa nemačkim privrednicima u Berlinu. U Beogradu razgovorali predsednici Srbije i Belorusije, a poslanik Demokratske stranke Borislav Stefanović izjavio da Vlada krši sopstvenu odluku o sankcijama Belorusiji.\nZavršavajući danas dvodnevnu posetu Berlinu, premijer Srbije Aleksandar Vučić je ocenio da Nemačka nije postavila nikakve nove uslove Srbiji. Posle susreta nemačkim privrednicima u Berlinu, Vučić je istakao da nema novih uslova, niti je, po njegovim rečima, o uslovima bilo reči tokom razgovora sa zvaničnicima Nemačke:\n"Apsolutno ni jedan i nikakav novi uslov, sem da marljivo radimo na ekonomskim reformama. Ja sam izneo kompletan plan i program gospođi Merkel. Da poštujemo obaveze koje smo preuzeli, da nastavimo razgovore sa Prištinom. Ali to su stvari koje su se podrazumevale.", rekao je premijer Srbije.\nVučić je, govoreći o razgovorima sa privrednicima rekao da su na današnjem sastanku bili predstavnici najvećih nemačkih kompanija od kojih neke rade u Srbiji, a neke su zainteresovane za ulaganje. Premijer Srbije je izrazio nadu da će Srbija pametnom politikom uspeti da privuče još više nemačke podrške i investicija, a potvrdu o zainteresovanosti nemačkih kompanija za ulaganja u Srbiju i region dao je i direktor Odbora nemačke privrede za istok Rainer Lindner, koji je potvrdio da će nemačka privredna delegacija u septembru doći u Srbiju:\n"Mi ćemo doći u vašu zemlju i donećemo još projekata i investicija. Takođe, planiramo da u septembru organizujemo regionalni biznis forum u Crnoj Gori, na koji ćemo pozvati sve zemlje zapadnog Balkana. Jer, neke od njih su male, a mi želimo da realizujemo prekogranična ulaganja."\nUporedo sa Vučićevom posetom Berlinu, u Beogradu su danas razgovarali predsednici Srbije i Belorusije Tomislav Nikolić i Aleksandar Lukašenko. Još jednom je potvrđeno prijateljstvo dve zemlje, a doprinos je dala i Srpska pravoslavna crkva koja je beloruskom predsedniku dodelila orden Svetog Save Prvog reda, najviše odlikovanje koje dodeljuje SPC, i to za zasluge na duhovnom, obrazovnom i humanitarnom polju.\nIstovremeno, javnost u Srbiji nastavlja da postavlja pitanja o poseti Aleksandra Lukašenka, a poslanik DS-a Borislav Stefanović je ocenio da je ova poseta u senci kontroverze – da li je Vlada Srbije primenila svoju sopstvenu odluku da uvodi sankcije prema Belorusiji, pridužujući se sankcijama EU.\nKako je u parlamentu rekao Stefanović, vlada koju je vodila De-mokratska stranka donosila odluke o pridruživanju određenim rezolucija-ma koje su su osuđivale kršenje ljudskih prava u Belorusiji. Vlada Ivice Dačića i Aleksandra Vučića je nastavila tu politiku i trebalo je da racio-nalizuje sankcije prema Belorusiji, dodao je Stefanović uz pitanje da li Vlada primenjuje sopstvenu odluku o sankcijama prema Belorusiji.


Hocu.ba BBI i Unsko-sanski kanton dijeli 10 miliona za razvoj privrede – Hocu.ba\nBBI i Unsko-sanski kanton dijeli 10 miliona za razvoj privrede\nBosna Bank International (BBI) i JU Kantonalni fond Unsko-sanskog kantona potpisali su ugovore kojim je uspostavljena saradnja za plasman komisionih stambenih finansiranja i subvencionirana linija za održavanje i otvaranje radnih mjesta. Ugovore, koji će omogućiti kupovinu stanova po povoljnim uslovima i niskim profitnim maržama, te obezbijediti povoljna finansijska sredstva za privredu ovog Kantona, potpisali su u srijedu, 6. januara, u Sarajevu Amer Bukvić, predsjednik Uprave BBI banke i Suvad Šahinović, direktor Kantonalnog fonda.\n– BBI banka i ovu godinu započinje sa projektima koji su podrška razvoju privrede BiH. Ova saradnja predstavlja uspješan model javno-privatnog partnerstva kojim podržavamo kupovinu nekretnina i zapošljavanje u USK. Sredstva namijenjena za fizička lica plasirat će se uz profitnu maržu od 2%, i to bez naknade za obradu finansiranja. Također, BBI banka je obezbijedila i 10 mil KM po povoljnijim uslovima za podršku pokretanju i razvoj biznisa, a s ciljem otvaranja novih radnih mjesta – kazao je nakon potpisivanja Bukvić, saopšteno je iz BBI banke.\n– Posebno nam je drago da sa novom godinom započinjemo saradnju sa BBI bankom koja je izabrana na međunarodnom javnom tenderu kao najpovoljniji ponuđač. Ovom saradnjom nastavljamo našu misiju na području USK. Osim dvije stambene linije Kantonalni fond je ove godine izdvojio i sredstva za subvenciju profitne marže za finansiranje privrede. Na nivou 2021. godine izdvojeno je 400.000 KM – naglasio je Šahinović.\nZainteresirani za ove linije finansiranja mogu se obratiti poslovnicama BBI banke na području Unsko-sanskog kantona – u Bihaću, Sanskom Mostu, Cazinu i Bosanskom Petrovcu, a detaljnije informacije dostupne su na stranicama BBI banke i Kantonalnog fonda.\nAutor Hocu.ba praksa BBI banka grant Unsko-sanski kanton\n« Prijavite se za O’Brien stipendije za novinarstvo\nKompanija Q Experience zapošljava: Partner Acquisition Specialist – Bosnia and Herzegovina »


RTS :: Sanitetska vozila za sedam gerontoloških centara u Vojvodini\nDruštvo Sanitetska vozila za sedam gerontoloških centara u Vojvodini\nnedelja, 19. feb 2017, 12:56 -> 13:18\nSanitetska vozila za sedam gerontoloških centara u Vojvodini\nUkupna vrednost vozila je 31.480.000 dinara, a vozila su uručena predstavnicima gerontoloških centara u Bačkoj Palanci, Kikindi, Pančevu, Somboru i Subotici, doma za stare i penzionere u Apatinu i doma za smeštaj duševno obolelih lica "Sveti Vasilije Ostroški Čudotvorac" u Novom Bečeju.\n"Ovo je dokaz koliko u praksi zajedničko delovanje na projektima i Republičke i Pokrajinske vlade i svih ministarstava doprinosi poboljšanju uslova života svih naših građana", rekao je Mirović dodajući da je Pokrajinska vlada u 2016. godini u renoviranje ustanova socijalne zaštite na teritoriji AP Vojvodine uložila oko 60 miliona dinara, te da je u budžetu za 2017. godinu za tu namenu opredeljeno još više sredstava.\nMirović je najavio da će u narednih nekoliko nedelja Pokrajinska vlada za Domove zdravlja u manjim opštinama u pokrajini nabaviti nova sanitetska vozila, pojasnivši da se radi od šest - sedam opština koje ili uopšte nemaju takva vozila ili su ona toliko stara da su praktično neupotrebljiva.\n"Vlada Republike Srbije i Pokrajinska vlada imaju zajednički cilj - stvaranje boljih uslova za život građana i na tome zajednički rade. Kada se vidi koliko se sredstava ulaže gde god je to u Vojvodini potrebno, onda se slobodno može reći da su zlonamerni komentari da se ne poštuje onih famoznih sedam odsto predviđenih Ustavom, jer u praksi uložena sredstva premašuju taj procenat", naglasio je Vulin.\n"Na taj način će ova vozila 24 sata dnevno biti na raspolaganju svim građanima", zaključio je Vulin.\nNa pitanje novinara šta se dešava sa dvorcem "Heterlend", Mirović je rekao da se u saradnji sa Ministarstvom za rad, zapošljavanje, boračka i socijalna pitanja, pod čijim ingerencijama je "Heterlend", radi na pripremi koncepta na koji način će funkcionisati taj objekat.\n"Naši prethodnici su investirali sredstva u 'Heterlend', a da nisu znali ni njegovu namenu. Naravno da je to potpuno pogrešno, mi ćemo tačno odrediti njegovu namenu i onda u skladu sa tim izdvajati potrebna sredstva", zaključio je Mirović.


Kosovo potiče od slavenske reči, a Metohija od grčke\nU vezi sa Kosovom se svi slažu da je sveta zemlja, krvlju natoljena, koju pokušavaju da nam otmu, ali da će ono ipak zauvek ostati srce Srbije. A da li znamo kako je Kosovo dobilo ime?\nPročitajte još: Da li ste čuli za DIGRAFIJU? Samo SRBI, na celom svetu, imaju tu VEŠTINU (FOTO) Foto: Depozit\nReč dolazi od slavenske reči kos, koje je ime za vrstu crne ptice. Postoje indicije da je postojalo mesto sa istim imenom, po kojem je i čitava regija dobila ime. Inače, za pticu kos Albanci nemaju adekvatnu reč, te je to još jedan dokaz da je južna pokrajina odvajkada bila srpska.\nNaziv Metohija koriste samo Srbi\nKosovo je inače uobičajen naziv mnogih mesta u Bosni i Hercegovini, Dalmaciji i severnoj Albaniji.\nMetohija pak potiče od jedne grčke reči, odnosno izraza koji označava zemlju u vlasništvu manastira. Ovaj naziv koriste isključivo Srbi.\nPročitajte još: Ona je NAJPAMETNIJA ŽENA na svetu, ipak JEDNU STVAR nikada nije uradila (VIDEO)\nNJegova upotreba je neretko izazivala i tenzije među Srbima i Albancima. Srbi navode da upotreba ovog termina ne predstavlja uvredu i nema političke tendencije, dok drugi na to gledaju kao na politički, tendeciozni pojam..\nKoliko ste INTELIGENTNI? Ako rešite ove ZAGONETKE, znači da ste IZNAD PROSEKA


Izveštaj o Srbiji pred Evropskim parlamentom - Progovori o pregovorima\nIzveštaj o Srbiji pred Evropskim parlamentom\nU predlogu rezolucije Evropskog parlamenta, pozdravljaju se napori Srbije na putu ka članstvu u EU, kao i pripremljenost za pregovore, i ukazuje na napredak koji je zemlja postigla u oblasti ekonomskih reformi i saradnje u regionu. Od Srbije se traži veće zalaganje u oblastima: borbe protiv korupcije, nezavisnog sudstva, zaštite slobode medija i manjinskih prava, kao i nastavak normalizacije odnosa s Kosovom.\nIzvestilac Evropskog parlamenta (EP) za Srbiju Dejvid Mekalister je 9. januara 2017. Odboru za spoljne poslove Evropskog parlamenta (AFET) predstavio predlog teksta Rezolucije o Srbiji za 2016. godinu. Nakon usaglašavanja teksta kroz amandmane poslanika, izveštaj o Srbiji trebalo bi da bude usvojen u martu, kao Rezolucija Evropskog parlamenta na plenarnom zasedanju u Strazburu.\nU tekstu se izražava zadovoljstvo zbog otvaranja poglavlja u pregovorima o članstvu u EU i ističe da je „Srbija preduzela važne korake za normalizaciju odnosa s Kosovomˮ, da napreduje u stvaranju delotvorne tržišne privrede, kao i da je „poboljšana sveukupna ekonomska situacija u zemljiˮ. Još se navodi da su potpuno sprovođenje evropskih reformi i politika presudni pokazatelj uspeha u postupku integracije u EU.\nKada je reč o slobodi medija, poslanici EP, kako se navodi u predloženom tekstu, „ponovo izražavaju zabrinutost zbog izostanka napretka u poboljšanju stanja na polju slobode izražavanja i slobode medija i snažno predočavaju činjenicu da i dalje izazivaju zabrinutost pretnje, nasilje i zastrašivanje novinaraˮ. Oni pozivaju srpske vlasti da istraže svaki napad na novinare ili medije, sprovedu potpuno zakone o medijima i obezbede uvid u vlasništvo i finansiranje medija.\nU nacrtu rezolucije primećuje se da, iako je došlo do izvesnih pomaka u pravosuđu ‒ posebno kad je reč o usaglašavanju sudske nadležnost i pospešenju dolaska na položaje na temelju zasluga ‒ „nezavisnost pravosuđa nije zajamčena u praksiˮ.\n„EP je upoznat sa spornim događajima koji su se dogodili u četvrti Savamala i traži da se tu nađe brzo rešenjeˮ, navodi se u predlogu Rezolucije. Osim toga, „snažno se ukazuje na činjenicu da su kvalitet i delotvornost sudske vlasti i pristupa pravosuđu u lošoj situaciji zbog neravnomerne raspodele poslova, teškog zaostatka u rešavanju slučajeva i izostanka besplatne pravne pomoćiˮ.\nEP je, kako se navodi, „zabrinut zbog manjka napretka u bitki protiv korupcije i hitno traži od Srbije da u tom pogledu pruži dokaze jasnog angažovanja, kao i da ojača primenu nacionalnog akcionog plana za suzbijanje korupcije“.\nEvropski parlamentarci očekuju da srpske vlasti „podnesu prvi bilans istraga, suđenja i presuda za afere krupne korupcijeˮ i da „neodložno izmene i stave na snagu odeljak krivičnog zakona za ekonomske prestupe i korupciju kako bi se došlo do ubedljivog i predvidivog kaznenog okviraˮ.\nOni „pozdravljaju napredak u borbi protiv organizovanog kriminala (…), traže od Srbije da udvostruči napore u istrazi šire rasprostranjenih kriminalnih mreža, pospeši finansijske istrage, utvrdi politike utemeljene na obaveštajnim delovanjima, uz dokaze o konačnim presudama”.\nU dokumentu se odaje priznanje srpskim vlastima za konstruktivno rešavanje migrantske krize, napominje da bi Srbija morala da usvoji novi zakon o azilu, a od Evropske komisije traži da i dalje pruža pomoć Srbiji u rešavanju problema imigracije.\nPosebno se navodi da je Srbija ostvarila bitan napredak u otklanjanju budžetskog deficita, uz bolje izglede za privredni rast, dok su smanjeni dugovi na unutrašnjem i spoljnotrgovinskom polju.\n„EP podvlači da je došlo do pomaka u restrukturiranju državnih preduzeća i ukazuje na to da su mala i srednja preduzeća od ključne važnosti za srpsku privredu.ˮ\nU nacrtu rezolucije ukazuje se na poboljšanje transparentnosti i postupka konsultacija u srpskom parlamentu, naglašava zabrinutost zbog čestog posezanja za hitnim postupcima prilikom usvajanja zakona. Izražava se i „žaljenje što je zbog neredaˮ šef delegacije EU Majkl Devenport sprečen da u parlamentu u Beogradu podnese izveštaj Evropske komisije o evropskoj integraciji Srbije.\nPoslanici Evropskog parlamenta podneli su ukupno 325 amandmana na Nacrt izveštaja o Srbiji, a tokom februara su se unutar EP usaglašavali podneti amandmani s tekstom Mekalisterovog izveštaja. Planirano je da spoljnopolitički odbor Evropskog parlamenta 27. februara glasa o kompromisnom tekstu, koji bi trebalo da bude izglasan u formi Rezolucije.\nOvoga puta, najveći broj amandmana poslanici Spoljnopolitičkog odbora Evropskog parlamenta uložili su na delove izveštaja koji se odnose na normalizaciju odnosa Beograda i Prištine, stanju u oblasti pravosuđa, medija i borbe protiv korupcije u Srbiji, kao i na odnose Srbije sa Rusijom. Veliki broj parlamentaraca traži otvaranje svih tehnički pripremljenih poglavlja u pregovorima sa Srbijom.\nKada su u pitanju unutrašnje reforme u Srbiji, evropski parlamentarci najviše su pažnje posvetili insistiranju na nezavisnom pravosuđu, borbi protiv korupcije, transparentnom finansiranju političkih stranaka i izbornih kampanja.\nU dvadesetak amandmana govori se o neophodnosti garantovanja nezavisnosti medija, slobode izražavanja i zaštiti novinara u Srbiji. Od vlasti Republike Srbije traži se da omoguće nesmetano funkcionisanje i pruže punu podršku radu nezavisnih tela u zemlji.


Maestralne glumice Vjera Mujović i Rada Đuričin s pripovedačkom predstavom „Čovek čoveku„ u kojoj pričaju priče velikana srpske književnosti: Bore Stankovića, Ive Andrića, Isidore Sekulić, Branka Ćopića, Milovana Danojlića i Mome Kapora, u utorak 9. oktobra 2018. godine sa početkom u 19 časova, nastupiće u holu Biblioteke u Kladovu.\nBiblioteka u Kladovu je priređuje povodom 145 godina od formiranja prve čitaonice u Kladovu i začetka čitalaštva.\nCena ulaznice je 100 dinara ili na uvid aktivna korisnička (članska) kartica biblioteke u Kladovu.\nRada Đuričin, koja je priredila predstavu zajedno s Vjerom Mujović priča „Večiti poljubac”, „Žena na kamenu”, „Bašta sljezove boje”, „Gospa Nola”, „O priči i pričanju”, , „Čovek čoveku” i „Sto nedelja blokade”, jer, kao što je nobelovac Ivo Andrić rekao „Možda će baš priče pomoći čoveku da se nađe i snađe, da mu osvetle tamne puteve na koje ga život baca, da ga upute šta treba činiti, a šta ne”. „Čovek čoveku” je u stvari traganje za ljudskom sudbinom, ispunjenom čežnjom, strahovima, radostima i žalostima. Predstava je rađena u produkciji „Niš art fondacija”, za muziku je izabrana „Mesečina” kompozicija Bore Dugića sa izdanja „Između sna i jave”, kostime je izradila Ljiljana Petrović, a scenskim govorom bavila se Ljiljana Mrkić. Svedena scenografija predstave u prvi plan stavlja pripovedanje.\n„Tom predstavom se borimo za ovaj jezik, koji se u doba SMS poruka i elektronske pošte skraćuje i uništava, i da se vratimo velikim srpskim piscima koji su ozbiljno govorili i odgovorno se bavili jezikom“ kaže Vjera Mujović. Rada Đuričin dodaje da joj nije bilo lako koje pisce da uvrsti u predstavu, ali ističe da su zastupljeni oni koji su njoj naročito dragi.\n„Volim te pisce i smatrala sam da pitanja i razmišljanja tih autora i priča koje pričamo mogu da dotaknu sve. Počevši od nas koje ih govorimo do onih koji nas slušaju i gledaju. Mislim da nisam pogrešila u izboru pisaca i priča“, kaže Rada Đuričin. Ova legendarna glumica objašnjava da prilikom priprema predstave i biranja priča, nije imala na umu određenu generaciju publike, jer smatra da ne postoji nikakav jaz između generacija.\n„To su opšta pitanja naših egzistencija bez obzira da li se radi o mladima ili ne. Naravno, svako vreme donosi neke nove stvari, probleme, ali oni su više tehnološke prirode. Ono što je suštinski, što čini čoveka čovekom, ono je zajedničko uvek, svima, kroz sve generacije. Kao što je rekao Andrić: Možda je u tim pričanjima sadržana istorija čovečanstva, jer bez obzira da li priče pričaju o vremenu sadašnjem ili prošlom, oni govore o problemima čoveka. Kako biti čovek. Tim pitanjima kako biti čovek smo svi obuzeti, počevši od onog mladog čoveka, do najstarije“, objašnjava Rada Đuričin.\nGlumački tandem Rada Đuričin – Vjera Mujović sa predstavom „Čovek čoveku” od 2009. godine pozdravila je publika širom Srbije, ali i Crne Gore, BiH, Makedonije i Hrvatske, te Nemačke, Austrije, Engleske, Norveške, Češke itd. Iako je za ovu nesvakidašnju predstavu uvek veliko interesovanje, popularne glumice ne praktikuju da je održavaju u velikim prostorima, kako bi svaki gledalac imao osećaj da se samo njemu priča.


Vesti online / Sport / Košarka / Šta je rekao Radonjić pred istorijski duel?\nŽelimo podvig; Dejan Radonjić, trener Crvene zvezde\n"Ono što sam siguran jeste da je pred nama teška utakmica. Mnogo smo mlađi od njih, ali motivisani smo da odigramo dobro, i treba da damo sve od sebe kako bismo napravili podvig u Areni", rekao je Radonjić na konferenciji za novinare u Beogradu.\nKošarkaši Crvene zvezde u petak od 19 časova u Beogradskoj areni protiv Olimpijakosa igraju utakmicu Četvrtog kola Grupe D u Evroligi. "Školovanje kroz Evroligu je najbrži proces, da igrači dođu do svojih gornjih granica. Pobeda ili poraz ništa ne mora da znači, jer ima još mnogo do kraja. Pobeda bi značila psihološki, ali ne do te mere da sroza ili podigne samopouzdanje i da je nešto gotovo", rekao\nje trener Zvezde.\nRadonjić će, kako je rekao, imati na raspolaganju sve igrače. "Zdravstveno stanje je dobro, nemamo nikakvih problema i nadam se da će tako i ostati", istakao je on.\nTrener crveno-belih ukazao je da je Olimpijakos u samom vrhu evropske košarke.\nPosle tri kola Zvezda ima dve pobede i poraz, a Olimpijakos sve tri pobede.\n"To je tim koji je poslednje tri godine dva puta bio šampion i u samom je vrhu evropske košarke. Oni imaju kapacitet za sam vrh i ove sezone. Na početku su imali problema zbog povreda i očekivao se loš start, ali su pokazali da su i nekompletni dominantni u grupi", rekao je Radonjić.\nOn je dodao da povreda Meta Lodžeskog neće imati većeg uticaja, jer se u tim vraća Tremel Darden, za koga je kazao da je najveće pojačanje Olimpijakosa ove sezone. Od igrača Olimpijakosa Radonjić je posebno govorio o kapitenu\n"Spanulis je obeležio evropsku košarku poslednjih 10 godina. On daje posebnost čitavoj igri Olimpijakosa, ne treba trošiti reči o njemu. Njegova vrednost na tržištu je kao čitavog našeg tima, ali nije on sam tu", rekao je Radonjić.\nI košarkaš Zvezde Branko Lazić rekao je da se nada pobedi. "Svesni smo koja ekipa nam dolazi u goste i siguran sam da će biti veoma dobra utakmica. Želimo da pružimo iste partije kao u prva dva susreta u Areni i nadam se pobedi", rekao je Lazić.\nUlazi u Beogradsku arenu otvoriće se u petak u 16.30, dva i po sata pre početka utakmice, a Crvena zvezda je apelovala na navijače da dođu ranije, da bi se izbegla gužva. Sve ulaznice su rasprodate.\nKOŠARKA Radonjićevi utisci posle bolnog poraza!


Zajedničko saopštenje SSP, DS, ZZS i evropskih poslanika: Što pre nastaviti dijalog o izbornim uslovima - European Western Balkans\nBEOGRAD – Evropski poslanici iz redova Socijalista i demokrata (S&D) i predstavnici Stranke slobode i pravde, Demokratske stranke i stranke Zajedno za Srbiju pozvali su u zajedničkom saopštenju na obnavljanje međupartijskog dijaloga uz posredovanje Evropskog parlamenta što je pre moguće.\nKako naš portal saznaje, na današnjem sastanku su učestvovali predsednik Partije evropskih socijalista Sergej Stanišev, predsedavajuća delegacije EP za Srbiju Tanja Fajon, kao i evropski poslanici Kati Piri, Tonino Picula, Demetris Papadakis i Andreas Šider. Prisustvovali su i Dragan Đilas i Ljuban Panić iz Stranke slobode i pravde, predsednik Zajedno za Srbiju Nebojša Zelenović i potpredsednik Demokratske stranke Dejan Nikolić.\n“U pogledu predstojećih izbora u Beogradu, i sledećih parlamentarnih izbora, u postpunosti podržavamo posvećenost Evropskog parlamenta da se ponovo uspostavi međupartijski dijalog sa parlamentom Srbije i političkim partijama u Srbiji, kao i poziciju komesara Olivera Varheljijada se Evropski parlament angažuje u međupartijskom dijalogu vlasti i opozicije”, stoji u saopštenju usvojenom nakon današnjeg sastanka, u koji je European Western Balkans imao uvid.\n“Evropski parlament pokazao je posvećenost da se uspostave funkcionalna demokratija, vladavina prava i medijske slobode u Srbiji kao preduslov za uspešnu integraciju države u Evropsku uniju, koja je trenutno ugrožena statusom Srbije kao “hibridnog režima”, izbori koji su za ishod imali nepostojanje parlamentarne opozicije i izostanak otvaranja novih poglavlja zbog nedostatka napretka u ključnim poglavljima 23 i 24″, navodi se u saopštenju.\nIzvršni direktor Fondacije za otvoreno društvo Srbija Milan Antonijević izjavio je juče za Newsmax Adria da postoji spremnost i sposobnost da se obnovi dijalog o izbornim uslovima, koji je vođen u drugoj polovini 2019.\nDemokratska strankadijalog vlasti i opozicijeEvropski parlamentSocijalisti i demokrateStranka slobode i pravdeZajedno za Srbiju


Pentagon potrošio državnu pomoć za koronu na vojnu opremu - Biznis i Finansije\nHome\tVestiPolitika i društvo\tPentagon potrošio državnu pomoć za koronu na vojnu opremu\nAmerički Kongres je Pentagonu dodelio milijardu dolara pomoći za borbu protiv Kovida-19. Taj novac je presumeren na 30 kompanija koje proizvode vojnu opremu za Pentagon. Time je jedno od najviših državnih tela prerkršilo Ustav SAD a da to niko nije sprečio, niti sankcionisao. „Očigledno je da se Amerika pretvorila u ratnu mašineriju, kojoj je država samo prilepak“, komentariše „Vašington Post“.\nPentagon je taj novac, međutim, utrošio na vojnu proizvodnju, presumerivši ga na 30 kompanija koje za njega proizvode vojnu opremu, objavio je „Vašington Post“.\nU tekstu se tvrdi da je oko 183 miliona dolara završilo u firmama kao što su „Rolls-Royce“ i „ArcelorMittal“, kako bi se održala industrija brodogradnje, a milioni su preusmereni i u satelitske, dron i svemirske tehnologije.\nOko 80 miliona dolara potrošeno je na proizvodnju avionskih delova, dok je još dva miliona dolara preusmereno na domaćeg proizvođača tkanine za vojne uniforme.\nPrema istom izvoru, najmanje 10 firmi koje su dobile taj novac od Pentagona, dobile su i državnu pomoć kroz program za održavanje poslovanja i prihoda. Ovaj program je odobren kompanijama kojima su značajno pali prihodi, s ciljem da zadrže radnike i ne umanjuju njihove plate.\nAmerika je ratna mašinerija kojoj je država samo prilepak\nNovinari „Vašington Posta“ ističu da je Pentagon ovakvim presumeravanjem sredstava prekršio ne samo zakon koji reguliše uslove dobijanja državne pomoći, već i Ustav SAD.\nDodaju da su u sedištu američkog Ministarstva odbrane to mogli da urade jer ih niko nije zaustavio.\n„Neverovatno je da Kongres nije preduzeo ništa da zaustavi i sankcioniše kršenje zakona koje pritom čini jedno od najviših državnih tela. To je samo još jedan dokaz da Pentagon uvek ima prednost nad svima drugima, ne samo u pogledu budžeta koji mu se odobrava, već i da tim novcem raspolaže po sopstvenoj volji i da nikome za to ne odgovara. Očigledno je da se Amerika pretvorila u ratnu mašineriju, kojoj je država samo prilepak“, komentariše se u tekstu.\nA za zdravstvo i dalje ništa\n„Vašington post“ podseća da u međuvremenu zdravstveni radnici još uvek nisu dobili obećana sredstva za borbu protiv Kovida-19, uključujući i šest milijardi dolara za distribuciju buduće vakcine.\nU odgovoru na ove optužbe, koje je američko Ministarstvo odbrane dostavilo „Vašington postu“, kratko se kaže da su zdravstvena i ekonomska stabilnost direktno povezane sa nacionalnom bezbednošću, te da se zato zahvaljuju Kongresu na dodeljenom novcu za borbu protiv pandemije.


Fil Nevil posle osam godina napušta Everton\nKapiten Evertona Fil Nevil saopštio je da će na kraju sezone napustiti taj klub.\nNevil se zahvalio treneru, predsedniku i svim zaposlenima u klubu, kao i navijačima za podršku koju je dobijao proteklih godina.\n"Navijači su bili neverovatni proteklih osam godina. Everton će zauvek ostati u mom srcu. Igraću fudbal na visokom nivou sve dok budem fizički spreman za to. Učiniću sve da završimo sezonu što bolje plasirani, a nakon toga ću razmotriti opcije za nastavak karijere", rekao je Nevil.\nNevil je karijeru počeo u Mančester junajtedu, a na Gudison Park je došao 2005. godine. Ove sezone je postao sedmi fudbaler sa više od 500 odigranih mečeva u Premijer ligi.\nCRNA SERIJA KRISTAL PALASA SE NASTAVLJA Milivojević i drugovi nemoćni, Everton ubedljiv na Gudison parku\nU Tanzaniji registrovan prvi slučaj zaraze korona virusom


On je vozio u alkoholisanom stanju. U saobraćajnoj nezgodi mladić je zadobio lakše telesne povrede, a lišen je slobode nakon ukazane lekarske pomoći u Službi hitne pomoći.\nFotografija lica mesta saobraćajne nezgode jutros kruži društvenim mrežama, a svedoči o retko viđenoj egzibiciji.\nVozač putničkog automobila I. K. (21) koji se kretao iz pravca Petrovca ka Baru nakon blage krivine izgubio je kontrolu nad volanom, prešao preko kolovoza na parking pored magistrale, te se zaustavio na drugom parkiranom vozilu. Parkirano vozilo je vlasništvo stranog državljanina.\nU policiji je potvrđeno da je I. K. vozio pod dejstvom alkohola.\nZA CEO MESEC ODREZALI 200 GRAMA JUNETINE: Građanima nejasna statistika i kako preživeti kada je potrošačka korpa "teža" od plate\n26. 08. 2021. u 08:38\nSUNČEVU SNAGU ĆE CRPITI SA VODE: Neobičan projekat Elektroprivrede na Slanom jezeru kod Nikšića\n26. 08. 2021. u 07:39\nSPREČEN KRIVOLOV STRUJOM: Nacionalni park "Skadarsko jezero" čuva riblji fond\n26. 08. 2021. u 06:34\nsaobraćajna nesreća uhapšen mladić povređen u udesu Sutomore vesti udes Sutomore


Sirijska vojska uništila novu isporuku oružja za teroriste - 09.08.2016, Sputnik Srbija\nKopnene snage sirijske vojske i njeni saveznici obnovili su kontrolu nad brojnim strateškim mestima u provinciji Latakija nakon petodnevne borbe. 09.08.2016, Sputnik Srbija\nNajvažnija oslobođena teritorija je oblast grada Kinsaba. Teritorije koje su očišćene od militanata i putevi koji ih povezuju omogućiće vladinim snagama da prodru ka oblasti Idlib.\nKomandir sirijske vojske je za Sputnjik prokomentarisao vojne akcije na severu provincije Latakija i ocenio da su one bile „najteže u poslednje vreme“.\n„Vodimo očajničke borbe protiv terorista, tako oni sada moraju da dovlače dodatne snage iz raznih oblasti provincije Latakija i Idlib“, kaže izvor Sputnjika.\nSirijske Oružane snage sa saveznicima protiv militanata pripremaju operaciju, koju planiraju da izvedu iznenadno, što bi odigralo ključnu ulogu u zauzimanju novih pozicija u Latakiji. Osim toga, zauzimanje teritorije omogućilo bi potpunu kontrolu granice između provincija Latakija i Idlib, preko koje su teroristi pokreta Džeiš el fat ranije mogli da prelaze bez problema i da pružaju podršku u borbama za grad Kinsaba.\nPrema rečima vojnog izvora, vladine snage su našle i uništile novu isporuku oružja za militante koje su oni dobili kako bi mogli da se bore protiv sirijskih vladinih snaga. Radi se o različitim raketnim sistemima.


Pokrajinski sekretarijat za energetiku i mineralne sirovine - Aktuelnosti sekretarijata\nutorak, 22 decembar 2020\nOgnjen Bjelić dodelio ugovore za projekte unapređenja bezbednosti saobraćaja\nNovi Sad – 22. decembar 2020. - Pokrajinski sekretar za energetiku, građevinarstvo i saobraćaj, Ognjen Bjelić je dodelio, na osnovu sprovedenog javnog konkursa, 46.075.950,60 dinara za sufinansiranje 41 projekta iz oblasti bezbednosti saobraćaja u 26 gradova i opština na teritoriji…\nDanas je svečano obeležen početak rada postrojenja „Duboka prerada“, ključnog projekta druge faze modernizacije Rafinerije nafte u Pančevu. Postrojenje je, pritiskom na taster, pokrenuo predsednik Republike Srbije Aleksandar Vučić, nakon što su generalni direktor „Gaspromnjefta“ Aleksandar Djukov i ministarka rudarstva…\nOgnjen Bjelić preuzeo dužnost pokrajinskog sekretara\nNOVI SAD - Ognjen Bjelić je preuzeo danas dužnost pokrajinskog sekretara za energetiku, građevinarstvo i saobraćaj od Nenada Grbića. Nenad Grbić je predao izveštaj o radu i upoznao novog sekretara sa aktivnostima koje se sprovode, kako bi se osigurao kontinuitet…\nOgnjen Bjelić izabran za pokrajinskog sekretara\nNOVI SAD - Skupština Autonomne pokrajine Vojvodine izabrala je 29. oktobra 2020. godine na trećoj sednici, novu Pokrajinsku vladu. Na mesto pokrajinskog sekretara za energetiku, građevinarstvo i saobraćaj izabran je Ognjen Bjelić.\nutorak, 01 septembar 2020\nSaopštenje Saveta za bezbednost saobraćaja\nNOVI SAD - 01. septembar 2020. - Poštovani vozači, Septembar je mesec kada naša deca polaze u školu. Često se dešava da deca stradaju u saobraćaju, na relaciji od kuće do škole, u zonama škola i zonama usporenog saobraćaja, kao…\nZaključak o određivanju prodaje pokretnih stvari putem usmenog javnog nadmetanja II poziv\nNOVI SAD - 27. maj 2020. - Pokrajinski sekretarijat za energetiku, građevinarstvo i saobraćaj objavljuje Zaključak o određivanju prodaje pokretne stvari. Zaključak se objavljuje na internet stranici u skladu sa članom 104. stav 8. Zakona o poreskom postupku i poreskoj…


Sopharma Trading kupuje PharmaStore pharmacies operations - Bizlife.rs\nSopharma Trading kupuje PharmaStore pharmacies operations\n12:00 Beograd, 21/03/2017\nLider na farmaceutskom tržištu, Sopharma Trading postigla je dogovor za kupovinu PharmaStore pharmacies operations sa namerom integracije u porodicu SOpharmacy, čime je ojačala svoju tržišnu poziciju u regionu.\nOdluka za udruživanje kompanija je usaglašena sa strateškim planovima Sopharma Trading, na proširenju svog prisustva na tržištu maloprodajnog segmenta farmaceutskog sektora. Priključivanje SOpharmacy ojačaće položaj oba lanca, a zajedno biće u mogućnosti da zajedno pruže snažniji odgovor na rastuće zahteve pacijenata prilikom pružanja kvalitetnih zdravstvenih usluga.\nPrema zakonu, transakcija zahteva i mišljenje Komisije za zaštitu konkurencije, a oba dva lanca će zadržati svoje autonomno upravljanje. Planovi za budući razvoj i integraciju SOpharmacy i PharmaStore kreiraće menadžment oba preduzeća u roku od nekoliko meseci od pravnog zatvaranja transakcije.\nIzdaje se akvapark u Jagodini: Početna cena 5.555 evra\nKarić predlaže da se Todoriću napravi spomenik\nUgovor o izgradnji auto-puta od Preljine do Požege\nSaobraćajni institut CIP se prodaje da bi se pokrili dugovi Železnice\nFabrika za zapošljavanje starijih od 50\nEU “kroji” crnu poresku listu\nZa sve one koji žele da mirišu kao Bekam\nAko pitate vicepremijera, u Rusiji više nema oligarha\nNEMAČKI METALCI: Za veće plate i manje rada


Milijarda se troši bez skupštinske kontrole\nNalazite se ovdje:Početna»Parlament»Milijarda se troši bez skupštinske kontrole\nParlament, Saopštenja za medije 07/11/2015\nBlizu jedne milijarde američkih dolara novca građana Crne Gore biće potrošeno na izgradnju tek jedne četvrtine auto-puta Bar-Boljare gotovo bez ikakve kontrole zakonodavne vlasti, ostavljajući ogroman prostor za zloupotrebe od strane Vlade Crne Gore i sa njome povezanih privilegovanih kompanija i pojedinaca.\nOdbijanje Predloga odluke o formiranju posebnog skupštinskog odbora koji bi pratio impletmentaciju Zakona o autoputu, realizaciju Ugovora o kreditu i gradnji, te potrošnju novca iz budžeta, nije iznenađenje za MANS-a u situaciji gdje su DPS i njegovi politički sateliti imali većinu. Time je još jednom postalo potpuno jasno kome ne odgovara transparentost kompletnog posla i parlamentarna kontrola rada Vlade u ovom investicionom poduhvatu.\nPored DPS-a, protiv ove odluke su glasali i pristalice Ivana Brajovića, aktuelnog ministra saobraćaja koji još uvijek od javnosti Crne Gore i Parlamenta krije studiju isplativosti izgradnje dionice Smokovac-Mateševo, ali i druga dokumenta vezana za ovaj projekat.\nUpravo zbog toga, MANS je smatrao da proces finansiranja i realizacije jednog ovakvog projekta mora biti pod budnim okom crnogorskog parlamenta, jer se do sada nebrojeno puta dokazalo da je kod krupnih investicija i privatizacija Vlada Crne Gore otvoreno kršila zakone i propise, prebacujući kompletan teret katastrofalnih posljedica svojih odluka isključivo na građane. Stoga ne postoji niti jedan razlog zbog kojega bi građani vjerovali da bi Vlada sastavljena od DPS-a i pristalica Ivana Brajovića u ovom slučaju postupila drugačije, naročito kada je cjelokupni nadzor nad implementacijom projekta pod kontolom samo i isključivo same Vlade Crne Gore.\nPrve kontaverze koje se odnose na rentiranje zemljišta za izgradnju kampa, podizvođače i njihove vlasnike pokazuju da je ovaj odbor bio i više nego potreban kako bi se na vrijeme spriječile moguće zloupotrebe državnog novca.\nInformacije o tome ko su mogući podizvođači iz reda domaćih građevinskih kompanija govore da se po pravilu radi o kompanijama koje su do sada nebrojeno puta kršile zakone Crne Gore, bilo da se radi o tenderskim postupcima, zaštiti živiotne sredine ili oblasti izradnje objekata. Takve kompanije će se, umjesto na crnoj listi, naći na listi privilegovanih kompanija koje će nekontrolisano moći da koriste beneficije koje ime je obezbijedila Vlada Crne Gore potpisivanjem sporazuma sa glavnim izvođačem, kineskom kompanijom CRBC.\nMANS će svakako nastaviti da i u narednom periodu insistira na većoj uključenosti Parlamenta u nadgledanju ovog posla, a pored toga će i sam detaljno pratiti sve faze realizacije ove vrijedne investicije.\nZamjenik izvršnog direktora\nAutoput Demokratska partija socijalista DPS Ivan Brajović Ministarstvo saobraćaja Zakon o autoputu\nPredhodni članakKrivična prijava protiv komandanta SAJ-a\nSlijedeći članak Izvještaj Evropske Komisije o napretku Crne Gore


Zbog čega je Foodpanda kupila srpski Donesi.com?\nMarko Mudrinić 06. 12. 2014.\nVest da je jedan od najvećih servisa za online poručivanje hrane kupio srpski Donesi.com sinoć je obišla domaću Internet zajednicu. Iako obe strane odbijaju da komentarišu vest, rešili smo da analiziramo razloge zbog kojih je Foodpanda, inače deo Rocket Internet grupe, odličila da kupi glavnog lokalnog konkurenta.\n“Akvizicija godine”, kako su je neki nazvali, obelodanjena je juče kada je iz nezvaničnih izvora potvrđeno da je srpska kompanija Donesi.com, koja posluje od 2006. godine, a koja je svoj posao proširila na Bosnu i Hercegovinu i Crnu Goru, kupljena od strane Foodpande.\nVest o dolasku ove kompanije na tržište Srbije i planovima za region ekskluzivno smo objavili upravo na Netokraciji, a kako saznajemo od izvora bliskom pregovorima, dominantna pozicija Donesi.com otežala je poslovanje Foodpande koja ni sa pozamašnim marketinškim budžetom nije uspela da se izbori sa veći udeo na tržištu online naručivanja hrane.\nCilj svakog biznisa – uspešan izlaz\nI dok se u zajednici često mogu čuti saveti i diskusije o pokretanju biznisa tj. startup kompanija, malo se zapravo govori o tome šta znači uspešan izlaz i zašto je to sasvim regularan aspekt poslovanja. Dolazeći iz društva gde je doživotno zaposlenje presedan, pa čak i privilegija, veliki broj nas makar ponekad uhvati sebe kako razmišlja o poslu na kome će da provede dobar deo ili pak ostatak svog života.\nZahvaljujući podršci zajednice i ranih korisnika, Donesi.com zadržao je svoju dominantu poziciju.\nPreduzetnici po svojoj definiciji tj. onoj definiciji koju smo usvojili sa Zapada, sušta su suprotnost trendu koji datira još iz doba socijalizma. Upravo zato, mnogi se i dalje pitaju zašto bi neko u Srbiji prodao stabilan i profitabilan biznis? I dok bi logičan odgovor bio zbog novca, stvari su zapravo nešto kompleksnije.\nCilj svakog biznisa jeste uspešan izlaz, a posmatramo li stvari iz tog ugla, lako dolazimo do zaključka da su osnivači Donesi.com (čija imena za potrebe ovog članka nećemo objavljivati) tokom osam godina poslovanja razvili uspešan, i pre svega porodični posao, a da je sada vreme došlo da unovče svoj mukotrpan trud i rad, te se okrenu drugim projektima.\nUkoliko se niste upoznali sa životnom i poslovnom filozofijom braće Samwer, osnivača Rocket Interneta, jednostavno objašnjenje bilo bi “deluj brzo i agresivno, čisteći sve pred sobom”. Upravo takav način razmišljanja, omogućio je trojici Nemaca da za kratko vreme stvore čitavu imperiju zasnovanu na velikim investicijama, copycat kompanijama i totalnoj tržišnoj dominaciji.\nIpak, to ne bi bio prvi put da se Nemac našao na muci kada je Srbija u pitanju. Ni agresivan pristup, ni veliki marketinški budžeti, ni česte promotivne akcije, nisu doprinele većoj penetraciji Foodpande. Razlog? Korisnici su koristili proizvod koji su više voleli, proizvod koji im je prvi omogućio da iz udobnosti sopstvenog doma, putem računara, naručuju svoje omiljene specijalitete.\nPoznati po tome da o svom poslovanju gotovo nikada ne govore, ni ovog puta nismo uspeli da dobijemo zvaničan komentar od predstavnika, osim toga da su Donesi.com i Foodpanda postali partneri. U realnosti to znači da je veća kompanija kupila manju, te da će Foodpanda od sada poslovati u Srbiji isključivo pod imenom Donesi.com. Nova kompanija trebala bi doživi pojedine interne promene, a uzmemo li u obzir i činjenicu da je Foodpanda pre tačno pola godine podigla i dodatnu investiciju od 60 miliona dolara, ne isključujemo ni mogućnost širenja i jačanja ovog brenda.\n23. 04. 2015. u 9:36 am Odgovori\nAko je po Vama, gospodine Mudriniću, “cilj svakog biznisa – uspešan izlaz”, onda i ne treba da se bavite biznisom.\n23. 04. 2015. u 10:22 am Odgovori\nStevane, a šta je po Vama cilj svakog biznisa?\nU današnjem vremenu, kada se poslovi menjaju na manje od 5 godine, a tokom radnog veka pokreće i po nekoliko kompanija – da, cilj svakog biznisa jeste uspešan izlaz. Gradiš kompaniju, napraviš nešto, prodaješ biznis jer si obezbedio sebe i svoje zaposlene i prelaziš na sledeći nivo, na veće i komplikovanije projekte.\nUkoliko pitate svakog uspešnijeg tehnološkog preduzetnika, pa makar i sa ovih prostora, da li sebe vide kako upravljaju samo jednom kompanijom do kraja života, mislim da će Vas iznenaditi njihov odgovor.


Predsednik SAD Donald Tramp govori o stanju nacije u Kongresu, 30. januar 2018.\nPredsednik Donald Tramp održaće u utorak govor o stanju nacije, u kojem će pozvati demokrate da odobre novac za izgradnju zida na američko - meksičkoj granici. Međutim, Tramp za sada ne planira da zbog toga proglasi vanredno stanje.\nTramp je ipak nastavio da promoviše svoh zahtev na Tviteru, porukom da će "izgraditi ljudski zid ako to bude potrebno".\n"Predsednik će reći da je stanje nacije snažno, ali Amerikanci znaju da je stanje Trampve administracije haotično", ocenio je Šumer.\nVisoki zvaničnik administracije rekao je da će Tramp "ohrabriti Kongres da odbaci politiku otpora i osvete, i usvoji duh saradnje i kompromisa".\nSpoljna politika: Venecuela, Severna Koreja, Kina...\nOdgovor Demokratske stranke na Trampovo obraćanje prvi put će dati jedna Afro-amerikanka - Stejsi Ejbrams koja se prošle godine neuspešno kandidovala za guvernerku Džordžije.


dzenifer lopez arhiva - Page 42 of 42 - Hello! magazin DEV\nTagged dzenifer lopez\nSeksi Džej Lo u “Loreal” reklami\nNedelju dana nakon što je proglašena svetskim ambasadorom kompanije “L’Oreal”, atraktivna pevačica Dženifer Lopez već je uveliko počela da reklamira ovu firmu. Reklamu je snimala za novu liniju preparata ...\nDženifer Lopez i Mark Antoni dizajniraju odeću za večernje izlaske\nOd kada su u vezi, oni sve rade zajedno! Posle muzike, na red je došla i moda. Pevačica Dženifer Lopez poznata je po svojoj super uspešnoj modnoj liniji "JLo", a sada planira da u modni svet uvede i svog supr...\nDženifer Lopez sa blizancima u reklami za Guči!\nPevačica, glumica, a odnedavno i članica žirija Američkog Idola Dženifer Lopez, osvanula je u novoj Gučijevoj reklamnoj kampanji. Seksi Dženifer, pozirala je sa svojim preslatkim blizancima – Maksom i Emom, koji su postali zaštitno lice dečje kolekcije te pr...\nDženifer Lopez u “Američkom idolu” sudi za 12 miliona dolara!\nAmerička pevačica i glumica Dženifer Lopez postigla je sporazum sa producentima TV takmičenja "Američki idol" i za ulogu sudije dobiće 12 miliona dolara, piše časopis Pipl. Nagađanja o njenom učešću u 10. s...\nDženifer Lopez naljutila svoje fanove\nPevačica i glumica Dženifer Lopez postavila je sliku impresivne kolekcije svojih dijamanata na Twitter uz natpis: "Hmmm....šta da obučem danas?". U nedelji kada Naomi Kembel odgovara pred Haškim tribunalom z...


Sarajevo – U akciji kodnog naziva “Kasa” u Sarajevu je u srijedu naveče uhapšeno 12 osoba, među kojima je, kako nezvanično saznaju “Nezavisne” i Nedžad Rašidagić, vlasnik jednog od najatraktivnijih ugostiteljskih objekata u Sarajevu “Metropolis”, koji je već decenijama u bliskim vezama sa najvišim zvaničnicima SDA.\nAgencija za zaštitu i istrage (SIPA) u okviru pomenute akcije pretresla je 30 ugostiteljskih objekata po nalogu Tužilaštva KS, a zbog utaje poreza.\n“Nakon višemjesečne istrage Tužilaštva KS i Državne agencije za istrage i zaštitu, pripadnici SIPA slobode su lišili 12 osoba zbog krivičnih djela porezna utaja, zloupotreba položaja ili ovlasti i računarsko krivotvorenje. Među osobama koje su lišene slobode su uglavnom vlasnici sarajevskih ugostiteljskih objekata i odgovorne osobe firmi koje su se bavile servisiranjem fiskalnih kasa”, navodi se u zajedničkom saopćenju Tužilaštva KS i SIPA.\nPripadnici SIPA su uz asistenciju inspekcije izvršili pretres i u nekim od lokala u Sarajevo Siti Centru (SCC).\nKako saznajemo, oduzeti su računari i drugi predmeti koji će se koristiti u istrazi.\nIz Tužilaštva KS potvrđeno je da su pretrsi izvršeni na 30 lokacija, a 12 uhapšenih osoba tereti se za krivična djela po nekoliko tačaka.\n“Uhapšene se tereti da nisu prikazivali stvarni promet kroz fiskalne kase, tačnije promet su umanjivali i na osnovu toga pravili lažne poreske prijave i plaćali manji porez nego što je trebalo”, kazala je Azra Bavčić, portparol Tužilaštva KS.\nPrilikom pretresa otkriveni su i privremeno oduzeti mobilni telefoni, laptopi, procesne jedinice računara, usb stikovi, veći iznos novca, kao i drugi uređaji na kojima su pohranjeni određeni elektronski podaci te razni izvještaji i evidencije o prometu u ugostiteljskim objektima. Takođe, oduzeta je veća količina novca.\nIzvor “Nezavisnih” kaže da su pretresi izvršeni, između ostalih, u ugostiteljskim objektima “Vatra”, “Metropolis”, “Kibe Mahala”, “Montana”, “Restoran Una” i restoran “Luka”.\n“Nezavisnim” je nezvanično potvrđeno da je firma koja se bavila servisiranjem fisklanih kasa “Isprint” i da su inspektori vršili pretrese i u njoj.\nTužilaštvu KS do sada je predato pet osoba.\nLuka Miladinović, portparol SIPA, potvrdio je medijima da je akciji hapšenja prethodila istraga koja se provodila više mjeseci.\n“Akcija je izvedena pod nadzorom Kantonalnog tužilaštva u Sarajevu i po naredbama Općinskog suda u Sarajevu. Zahvaljujemo se kolegama iz MUP-a Kantona Sarajevo, MUP-a ZDK i MUP-a RS-a, koji su asistirali prilikom ove akcije. Uhapšeni će nakon krim-obrade biti predati Tužilaštvu Kantona Sarajevo na dalje postupanje”, kazao nam je Miladinović.\nIzvor “Nezavisnih” ističe da su inspektori pratili uhapšene i da su smao čekali da predaju godišnje završne račune, pa da obave hapšenja i pretrese.


16 malih stvari za koje treba da nađeš više vremena u 2016. godini - WANNABE MAGAZINE\n16 malih stvari za koje treba da nađeš više vremena u 2016. godini\nGodina na izmaku nas uvek nagoni da se preispitujemo, pravimo liste i planove i obećavamo sebi šta ćemo učiniti drugačije, pametnije, više i bolje u narednoj. Evo jedne liste malih stvari, koje imaju veliku vrednost.\nČitanje – Pročitajte one knjige koje već ko zna koliko vremena skupljaju prašinu na polici. Pročitajte ponovo neke knjige koje ste voleli u tinejdžerskom uzrastu. Umesto surfovanja internetom pred spavanje, vratite se staromodnom čitanju knjige u miru i tišini.\nSamoća – Pronađite vreme za dragocenu samoću, makar morali da izađete iz kuće u besciljnu šetnju. Lakše je biti sam u parku, na nekoj izložbi ili na ulici, među nepoznatim ljudima, nego u kući gde vas ukućani stalno uznemiravaju, ili gde osećate teskobu zbog samoće.


Podsećanja radi, sajt Nekretnine.rs postoji još od 17. avgusta 2009. godine, a za taj period mnogo toga se promenilo, poručuju iz ove kompanije. Kako navode, od 2013. godine do danas broj klijenata sa kojima sarađuju povećao se čak četiri puta. Statistika je takođe pokazala da je prethodna godina zatvorena sa preko 180.000 nekretnina u ponudi, dok se na svaka dva minuta postavljao jedan oglas za nekretnine.\nNaime, u odnosu na prethodnu godinu poseta je porasla za preko 28% – broj pregledanih strana preko 30%, a broj korisnika čak 17%. Tako su svi obrađeni podaci preko 260.000 oglasa pronašli svoje mesto na detaljnoj infografici o stanju tržišta nekretnina u Srbiji, na kojoj se između ostalog nalze i podaci o aktivnim korisnicima, zatim broj pregledanih stranica, detaljna statistika prodaje i iznajmljivanja nekretnina i drugo.\nKada je reč o pretrazi, istraživanje kompanije pokazuje da korisnici potragu za stanovima, kućama ili zemljištem uglavnom započinju sa desktop ili laptop uređaja (55%), zatim slede pametni telefoni (45%), dok se na trećem mestu nalaze tablet računari sa 5%.\nU nastavku možete pogledati i detaljnu infografiku koju je predstavio saj Nekretnine.rs:


Sanja Pešić, generalna direktorka Alma Quattro: Klijenti traže fleksibilnost\nSanja Pešić, generalna direktorka Alma Quattro\nKlijenti traže fleksibilnost\nIza kompanije Alma Quattro je već 26 godina uspešnog poslovanja na tržištu spoljnog oglašavanja i urbanog mobilijara. Deo je velike međunarodne porodice, što im obezbeđuje usavršavanja, tehnološku i stručnu podršku, što je, pored posvećenosti poslu, veoma važno za uspeh\nKako bismo mogli da planiramo budućnost, važno je da znamo gde smo sada. Rekla bih, po rezultatima 2020. da smo, kao kompanija i kao tim, na izuzetno dobrom mestu i neka tako i ostane, s neskrivenim ponosom otkriva gospođa Pešić.\nKoliko su se od prvih dana kompanije do danas promenile tehnologije, vaš portfolio, zahtevi i očekivanja klijenata…?\nDug period je iza nas. Čak je i ova 2020, sa svim izazovima i preprekama, bila uspešna. Upravo nas je tih 26 godina iskustva sačuvalo i u ovoj izazovnoj godini koja nam čak i nije bila najteža od početka rada. Nakon prvobitnog zatvaranja i pauze u poslovanju, vratili smo se na velika vrata. Ako uzmemo u obzir da žene najbolje funkcionišu kad je najteže, u vanrednim okolnostima, kako u privatnom životu, tako i u poslu, onda ne čudi što se i moj tim, u kojem dominiraju žene, sjajno pokazao. U tome se zapravo i ogleda naša moć… u tome da dobro upravljamo u teškim situacijama.\nKlijenti očekuju fleksibilnost u poslovanju i prilagođavanje njihovim potrebama, a naši resursi nam to i omogućavaju. Sa mrežom medija u svim velikim gradovima Srbije i raznovrsnošću ponude možemo svakom klijentu da ponudimo ono što bi zadovoljilo njihove potrebe za kvalitetnom kampanjom.\nDa li savremena tehnološka dostignuća i trendovi mogu sami po sebi da donesu uspeh da nema stručnih i posvećenih ljudi s kojima radite?\nLegenda kaže da se na muci poznaju junaci, a ja verujem da su svi naši zaposleni junaci ove priče. Ljudi koji su svih ovih godina izneli naš uspeh su upravo oni koji završavaju posao. To je bio i slogan naše prošlogodišnje kampanje povodom 25 godina rada i taj se moto nastavlja i danas – ljudi koji završavaju posao. Uvek spremni da se usavršavaju, prate tehnološka dostignuća i spremno ih primenjuju.\nU kriznim okolnostima o poslu, ljudima i prilikama nauči više nego u vremenima kada sve teče kao podmazano\nKao direktor imam veliko poverenje u stručnost, kreativnost i preduzetnički duh našeg tima. To su ljudi koji su navikli da reaguju brzo, poznaju posao i tržište, privrženi su kompaniji i osećaju da pripadaju sistemu koji je kvalitetan jer su svesni svog doprinosa tom kvalitetu. Ja u mikroupravljanje ne verujem, smatram da svaki član tima ima slobodu da donosi odluke u okviru svojih nadležnosti i isto tako ima i odgovornost za donošenje tih odluka.\nVi ste u kompaniji od samog početka, kao i većina zaposlenih. Da li je to tajna uspeha vaše kuće?\nImati posvećen tim ljudi koji kompaniju doživljava kao svoju kuću pokazalo se kao najbolji sastojak u formuli uspeha. Tokom svih ovih godina i kriza koje smo prošli zajedno, a bilo ih je mnogo, naučili smo da budemo jedni drugima oslonac. Naviknuti na rad u otežanim uslovima, savladali smo veštine koje su nas tokom godina i održale. Naučeni smo strpljenju jer smo svesni da svaka kriza jednom mora da se završi i da se u kriznim okolnostima nauči više o poslu, ljudima i prilikama nego u vremenima kada sve teče kao podmazano.\nOkolnosti u kojima trenutno poslujemo nas opominju da je najvažnije sačuvati ljude, njihovo fizičko i mentalno zdravlje, da je svet kakav poznajemo jedno krhko mesto i da stvari koje često ne možemo da vidimo golim okom, poput virusa, mogu da izazovu velike poremećaje u našim životima.


Pastor: Dunavskom regionu potrebni rezultati | Autonomija\nPastor: Dunavskom regionu potrebni rezultati\nDunavski region čini petinu prostora Evropske unije\nPredsednik Skupštine Vojvodine Ištvan Pastor izjavio je danas da Dunavski region može i mora u značajnoj meri da ojača aktivnosti koje će nuditi jedinstven odgovor na izazove sa kojima se suočavaju zemlje, regioni i gradovi duž Dunava.\nPastor, koji u Bratislavi učestvuje na sastanku Izvršnog odbora Saveta podunavskih gradova i regija, ocenio je da je potrebno ubrzati projekte koje će doprineti poboljšanju kvaliteta života građana tog regiona.\nTo se, prema oceni Pastora, pre svega odnosi na bliže zajedničko delovanje vlasti na svim nivoima i posvećenosti realizaciji ciljeva zadatih kroz četiri prioritetne oblasti Strategije EU za Dunavski region.\n„Dunavskom regionu potrebni su konkretni, opipljivi rezultati i apsolutno bih se složio sa ocenom evropskog komesara za regionalnu politiku Johanesa Hana da su za postizanje tog cilja neophodna tri glavna elementa: snažna politička podrška, spisak konkretnih akcija i kooperativan metod rada“, istakao je Pastor.\nOn je podsetio na planove po kojima bi Dunavski region do 2020. godine trebalo da postane region sa poboljšanim kvalitetom života građana, sa više ekonomskih prilika, boljim okruženjem i razvijenom kulturnom klimom.\nNa sastanku u Bratislavi, kojim su predsedavali gradonačelnik Bratislave Ivo Nesrovnal, gradonačelnik Ulma Ivo Gener i šef Kancelarije za Dunavsku\nstrategiju iz Brisela Matija Vilfan, posebna pažnja posvećena je ulozi gradova i regija u izgradnji modernog i društveno odgovornog Dunavskog regiona, kao i značaju jačanja institucionalnih kapaciteta za upravljanje Dunavskim regionom.\nNa ovom sastanku, gradonačelnik Bratislave Ivo Nesrovnal preuzeo je predsedavanje Savetom podunavskih gradova i regija od gradonačelnika Ulma Genera, a kako je najavljeno, Bratislava će ubuduće biti grad koji će u značajnoj meri preuzeti organizaciju i okupljanje članova ovog Saveta, ali i drugih aktivnosti vezanih za Dunavsku strategiju.\nDunavski region čini petinu prostora Evropske unije i u njemu živi više od 100 miliona stanovnika.